Strategi kawal Covid-19 diperkukuh, MPN melibatkan semua pakar

Majlis Pemulihan Negara (MPN) melibatkan semua wakil daripada pelbagai sektor akan mengukuhkan lagi strategi kawalan wabak Covid-19 secara holistik, ia akan menggantikan Jawatankuasa Khas Kabinet Pelan Pemulihan Negara (JKKPPN).

MPN akan dipengerusikan oleh Perdana Menteri Tan Sri Muhyiddin Yassin dan langkah itu akan memastikan pelaksanaan Pelan Pemulihan Negara (PPN) berjalan lancar, kata Menteri Kewangan merangkap Menteri Penyelaras PPN Tengku Datuk Seri Zafrul Tengku Abdul Aziz hari ini.

Tengku Zafrul berkata mesyuarat yang dipengerusikan perdana menteri hari ini juga telah memutuskan bahawa PPN akan dibentangkan di Parlimen pada 26 Julai ini.

“Berteraskan pendekatan seluruh negara, MPN akan melantik wakil-wakil dari sektor swasta, pakar industri, dan pertubuhan bukan kerajaan (NGO) untuk berkongsi pengalaman dan nasihat dalam pelbagai aspek PPN bagi membolehkan Malaysia keluar dari pandemik ini secara sistematik dan selamat,” katanya dalam satu kenyataan, di sini.

Beliau berkata beberapa perkara turut diputuskan dalam mesyuarat kali ini, iaitu menambah baik prosedur operasi standard (SOP) berdasarkan maklum balas dari antara lainnya, pakar sesuatu bidang, selaras dengan usaha untuk mempertingkatkan kejelasan SOP dan tahap kepatuhan.

Selain itu mesyuarat juga memutuskan untuk memperkenalkan beberapa kelonggaran kepada rakyat yang telah mendapat dua dos vaksin dan mempertimbangkan kelonggaran bagi syarikat-syarikat yang telah memberi vaksinasi penuh kepada pekerjanya untuk beroperasi sepenuhnya.

“Perincian mengenainya akan dimuktamadkan dalam masa terdekat,” jelas beliau.

Katanya MPN juga akan membuat pertimbangan dan mengesyorkan langkah-langkah penambahbaikan bagi memastikan peralihan dari satu fasa ke fasa berikutnya dapat dicapai secepat mungkin berdasarkan pencapaian nilai-nilai ambang utama yang telah ditetapkan.

“Melangkah ke hadapan, kerajaan akan mengukuhkan strategi bagi mengawal wabak COVID-19 secara holistik dengan memberi fokus kepada faktor-faktor seperti kadar aktiviti dan pergerakan; kadar dan tempoh kebolehjangkitan; populasi berisiko dan pengukuhan kapasiti sistem kesihatan awam,” tambahnya.


Perjalanan umrah akan ditangguh selama sebulan: Khairy

Kerajaan membuat keputusan untuk menangguhkan sementara perjalanan umrah bagi tempoh sebulan, ia bagi mengambil langkah awal mencegah penularan varian Covid-19 yang dikenali sebagai Omicron.

Perkara itu diumumkan Menteri Kesihatan, Khairy Jamaluddin Abu Bakar yang berkata keputusan itu diambil bertujuan memberi laluan kepada proses penilaian risiko dan penelitian terhadap beberapa perkara, khususnya membabitkan prosedur operasi standard (SOP).

Jelasnya, perbincangan sepanjang tempoh penangguhan ibadat itu akan turut membabitkan kerjasama Arab Saudi dan Konsulat Malaysia di negara terbabit, sebelum perjalanan umrah kembali dibenarkan.

“Beri peluang untuk kita perketatkan lagi SOP jemaah dari Malaysia, menerusi perbincangan dengan Arab Saudi, agensi pelancongan, kementerian berkaitan dan konsulat di sana.

“Kita akan buka semula (perjalanan umrah) dengan lebih selamat, tetapi bukan sekarang kerana terlalu banyak kes jangkitan COVID-19 terutama varian Omicron,” katanya pada sidang media di Parlimen hari ini.

Terdahulu, kerajaan mengumumkan menangguhkan ibadah umrah berkuat kuasa 8 Januari ini.


Menteri baharu Sabah bakal angkat sumpah hari ini, Bung tak disenarai

Kabinet negeri yang baharu dirombak akan mengangkat sumpah di Istana Negeri hari ini (11 Januari 2023) di tengah-tengah kekeliruan sama ada kerajaan perpaduan akan dibentuk, setelah Ketua Menteri (KM) Datuk Seri Hajiji Noor dilaporkan menolak cadangan Perdana Menteri Datuk Seri Anwar Ibrahim.

Sumber yang rapat dengan Hajiji mengesahkan bahawa upacara angkat sumpah telah dijadualkan tetapi enggan memberikan butiran, menurut laporan Malay Mail yang mendakwa melihat undangan ke majlis itu.

Jemputan bertulis daripada pihak istana kepada Ahli Dewan Undangan Negeri (ADUN) menyaksikan majlis angkat sumpah Jemaah Menteri negeri jam 10 pagi ini, dengan kehadiran dikehendaki seawal 9.10 pagi.

Surat daripada kerajaan negeri yang ditandatangani oleh Setiausaha Kerajaan Negeri Datuk Seri Safar Untong menjemput beberapa ADUN, dipercayai mewakili UMNO yang enggan menarik sokongan kepada Hajiji, untuk mengangkat sumpah dalam majlis itu.

Bagaimanapun, kebanyakan pemimpin Gabungan Rakyat Sabah (GRS) membisu, manakala ADUN UMNO Sabah dan Warisan berada dalam ‘kegelapan’.

Barisan Kabinet baharu belum diumumkan, tetapi dipercayai melibatkan sehingga dua ADUN Pakatan Harapan (PH) – Ketua PH negeri Datuk Christina Liew dan Pengerusi DAP negeri Datuk Frankie Poon – yang dijadualkan dilantik sebagai menteri.

Barisan baharu itu dijangka menggugurkan Pengerusi Badan Perhubungan UMNO Sabah Datuk Seri Bung Moktar Radin, yang merupakan Timbalan Ketua Menteri merangkap Menteri Kerja Raya.

Kabinet baharu itu dikatakan turut tidak menyenaraikan Menteri Sains, Teknologi dan Inovasi Datuk Yakubah Khan; dan Setiausaha UMNO Sabah yang juga Menteri Pelancongan, Kebudayaan dan Alam Sekitar, Datuk Jafry Arifin

Menggantikan Bung Moktar sepatutnya ialah ADUN Tanjung Keramat Datuk Shahelmy Yahya, sebelum ini Menteri Pembangunan Masyarakat dan Kesejahteraan Rakyat, yang dijadual mengambil alih portfolio kerja raya.

ADUN Sugut, Datuk James Ratib, bekas Pembantu Menteri Kementerian Pertanian dan Perikanan, mungkin juga diberi portfolio baharu.

Anwar, dalam pertemuan dengan pemimpin Sabah malam tadi, mencadangkan kerajaan perpaduan yang melibatkan GRS, PH, UMNO, Warisan dan Parti Kesejahteraan Demokratik Masyarakat (KDM) untuk menstabilkan negeri itu. Cadangan itu turut disokong Pengerusi BN Datuk Seri Ahmad Zahid Hamidi.

Presiden Warisan, Datuk Seri Shafie Apdal serta Presiden KDM Datuk Peter Anthony menyokong cadangan itu untuk mencapai kestabilan.

Tetapi Hajiji tidak menyatakan kesediaan untuk berdamai dengan UMNO, berikutan penarikan sokongan oleh Bung dan sebahagian besar ADUN parti itu pada malam Jumaat lalu.

Hajiji secara teknikalnya mendapat sokongan majoriti daripada 44 ADUN, iaitu lebih separuh daripada 79 kerusi Dewan Undangan Negeri, termasuk daripada GRS, tujuh wakil rakyat PH, lima UMNO serta masing-masing seorang daripada PAS, Parti Harapan Rakyat Sabah dan seorang bebas.


Dua pemimpin UMNO Melaka ada kaitan projek tambak laut: Mkini

Dua ahli dan pemimpin politik UMNO didakwa terlibat secara langsung dalam projek pembangunan bersepadu Melaka Waterfront Economic Zone (M-Wez), lapor portal Malaysiakini (Mkini).

Laporan itu mengatakan dua pemimpin UMNO berkenaan – Timbalan Yang Dipertua Dewan Negara, Datuk Seri Mohamad Ali Mohamad, dan bekas Timbalan Speaker Dewan Undangan Negeri (DUN) Melaka, Datuk Ghazale Muhamad – memiliki syarikat yang telah dianugerahkan kawasan konsesi dalam projek itu.

Malaysiakini berkata mereka menemui perkara ini ketika melakukan pemeriksaan ke atas projek baharu tebus guna di Klebang di bawah M-Wez, yang masih menjalani penilaian kesan alam sekitar (EIA).

Laporan EIA yang dikemukakan Konsortium Pembangunan Tanah Laut (Melaka) Sdn Bhd itu menunjukkan kerajaan negeri Barisan Nasional (BN) sebelum ini menganugerahkan konsesi tebus guna 300 ekar tanah kepada empat syarikat milik Mohamad Ali dan Ghazale antara Jun 2016 dan Februari 2017.

Syarikat itu ialah Dewi Pertiwi Development Sdn Bhd (DPDSB), Golden Straits Development Sdn Bhd (GSDSB), Nusa Waja Sdn Bhd (NWSB) dan BBM Ventures Sdn Bhd (BBM).

Menurut Malaysiakini, rekod Suruhanjaya Syarikat Malaysia (SSM), empat syarikat itu berada dalam status tidak aktif dengan maklumat kewangan terkini mereka menunjukkan pendapatan mereka sebagai “sifar”.

Maklumat dari SSM mendedahkan bahawa Mohamad Ali dan isterinya Rosefouziah Salleh adalah pemegang saham empat syarikat itu. Pasangan itu memiliki sepenuhnya tiga syarikat iaitu DPDSB, GSDSB dan NWSB.

Bagi Ghazale pula dia disenaraikan sebagai pemegang saham dalam BBM Venture sebanyak 40 peratus pegangan.

Ketika anugerah itu diberikan, Ghazale sebagai Timbalan Exco Kewangan, Tanah, Perancang Ekonomi, Pelaburan, dan Indistri, mengendalikan terus projek M-Wez itu, lapor Malaysiakini.

Bagaimanapun, kawasan konsesi itu dianugerahkan Unit Perancang Ekonomi (UPEN) negeri di bawah pejabat ketua menteri, iaitu Datuk Seri Idris Haron ketika itu.

M-WEZ adalah koridor ekonomi baharu dan pelaburan berimpak tinggi bernilai kira-kira RM100 bilion.

Ketika Pilihan Raya Negeri (PRN) Melaka bulan lalu, Barisan Nasional (BN) berjanji untuk melaksanakan projek M-Wez yang disifatkan sebagai “game-changer” kepada ekonomi negeri.

Bagaimanapun, Pakatan Harapan dan Perikatan Nasional (PN) menentang projek itu dengan alasan ia akan memberi kesan kepada aktiviti perikanan tempatan.

Menurut laman web M-Wez, projek mega itu melibatkan 10,117 hektar (dua kali ganda keluasan Putrajaya) di sepanjang pantai sepanjang 33 kilometer dan akan dibahagikan kepada lima bahagian.

Lima bahagian itu termasuk Melaka Harbourfront; Nukleus Logistik Pintar; Perbandaran Satelit Digital; Central Eco Business Park; dan Perbandaran Baharu Nukleus Perdagangan.

Bermula dari pantai Sungai Udang, M-Wez akan memanjang di sepanjang pantai Pantai Kundor hingga ke Kelebang, Kesidang, Kota Laksamana, Bandar Hilir, Telok Mas sehingga bahagian utara Serkam.


Selangor boleh guna PBT tutup kilang, Zuraida bidas Exco DAP putar-belit fakta

Kerajaan Selangor didakwa memutar-belit fakta dengan mengatakan pihak berkuasa tempatan (PBT) tidak mempunyai kuasa untuk menutup kilang yang melanggar yang didapati tidak mematuhi prosedur operasi standard (SOP).

Menteri Perumahan dan Kerajaan Tempatan, Datuk Zuraida Kamaruddin berkata, timbul pecanggahan terutama di Selangor apabila dikatakan PBT tidak mempunyai kuasa untuk berbuat demikian, ia selepas seorang Exco DAP di Selangor, Ng Sze Han berkata PBT mempunyai kuasa terhad untuk bertindak terhadap kilang di negeri itu.

“Tetapi mereka (PBT) terlupa pada 29 Jun lalu, kerajaan Pusat telah menurunkan kuasa kepada PBT untuk mengambil tindakan kepada sesiapa pihak tidak kira individu, syarikat atau kilang atau kedai-kedai yang tidak patuhi SOP boleh dikompaun,” kata Zuraida dipetik Utusan Malaysia.

Jelasnya, kuasa di bawah Akta 342 sudah diturunkan kepada PBT selain Akta 171 dan 72 (1F) yang boleh digunapakai dalam mengambil tindakan terhadap kilang yang dikatakan menjadi punca penularan Covid-19.

“Itu di bawah Akta 342 yang mana telah diturunkan kuasa kepada PBT, selain itu, ada juga Akta 171 dan 72 (1F) yang mana PBT boleh menutup kilang selaras dengan akta tadi yang telah diberikan kuasa untuk mencegah dan melindungi kesihatan awam dan mengambil langkah yang perlu dan munasabah praktik bagi mencegah penyakit boleh berjangkit.

“Selanjutnya di bawah Sub Seksyen 101 (15b) Akta 171 PBT ada kuasa tambahan bagi melakukan segala perkara yang manfaat kepada kesihatan awam..

“Jadi tak ada isu sebenarnya, PBT boleh menggunakan Akta 342 dan disokong Akta 171 yang mana mereka mempunyai kuasa untuk menutup dan mengambil tindakan mahkamah,” katanya lagi.

Terdahulu, Zuraida melawat program Mobilisasi Vaksin Komuniti (MOVAK) di Kampung Serengkam.

Sze Han yang juga Pengerusi Jawatankuasa Tetap Kerajaan Tempatan dan Pengangkutan Selangor (Exco) semalam berkata kononnya PBT tidak mempunyai kuasa berkaitan kawalan jangkitan penyakit untuk menutup kilang bagi membendung penularan wabak Covid-19 dalam kalangan pekerjanya.

Jelasnya, PBT di negeri itu hanya mempunyai kuasa di bawah Akta Kerajaan Tempatan 1976 (Akta 171) untuk menutup kilang dan membatalkan lesen.

Bagaimanapun, kenyataan Sze Han itu disangkal Zuraida yang menyifatkannya sebagai tidak tepat dan kerajaan Selangor dibidas jangan cuba mencari alasan untuk menyalahkan pihak lain.

“Jangan berlagak seperti tidak ada taring, tiada ada kuku,” katanya.

Naib Presiden PKR, Rafizi Ramli sebelum ini juga mempersoal kerajaan Selangor tidak menutup kilang di negeri itu menggunakan kuasa di bawah PBT termasuk membatalkan lesen tanpa sebab.

Beliau mendakwa, di bawah Seksyen 102(s) di bawah bidang kuasa tambahan, PBT diberi kuasa (melalui kaedah pelesenan) untuk mengawal, menyelia (termasuk menutup) perniagaan atau perindustrian dari jenis yang memudaratkan orang ramai.


Soo Winnci harungi laluan sukar untuk berjaya

“Orang tanya kenapa saya suka belajar dan tidak cukupkah pencapaian akademik, status serta kerjaya dimiliki kini, jawapan saya lagi tinggi saya menuntut ilmu, lebih banyak pengetahuan, semakin besar potensi menggapai kejayaan hidup,” kata Ratu Cantik  Malaysia/ Dunia 2008/2009, Dr. Soo Wincci, 36.

Tidak pernah lupa diri, tiada istilah bosan menuntut ilmu dalam diri  Soo Wincci. Baginya, artis yang ingin kekal lama dalam industri bukan sahaja perlu ada bakat dan populariti sebaliknya perlu ada ilmu pengetahuan yang banyak.

Wincci berkata, secara peribadi, dia melihat pendidikan memainkan peranan penting dalam membuka peluang kepada individu untuk meneroka bidang diminati dan diceburi dengan lebih jauh.

Katanya, ilmu bermanfaat diperoleh melalui pendidikan mampu meningkatkan keupayaan diri, potensi dan kemahiran individu untuk menggapai impian.

“Dalam kemajuan dunia sekarang, terutama membabitkan perkembangan pasaran kerjaya, pengalaman harus diadun bersama pendidikan yang baik bagi memudahkan individu bersaing, terutama di peringkat antarabangsa.

“Justeru, seseorang itu perlu sentiasa berusaha meningkatkan tahap pengetahuan mereka dari semasa ke semasa, termasuk menuntut ilmu ke peringkat lebih tinggi,” katanya.

Selain memiliki Ijazah Sarjana Muda Undang-Undang dari University of Reading, United Kingdom, Soo Wincci memperoleh tiga sarjana, iaitu Sarjana Pentadbiran Perniagaan (University of Sunshine Coast, Australia); Sarjana Produksi Muzik, Teknologi dan Inovasi (Berklee Valencia, Sepanyol) dan Sarjana Fellowship Live Music Production (Berklee Valencia, Sepanyol).

Lima ijazah dalam tempoh 15 tahun

Anak kelahiran Selangor itu juga berjaya menggenggam Ijazah Doktor Falsafah (PhD) Pentadbiran Perniagaan di Universiti Terbuka Malaysia, sekali gus melakar kejayaan tersendiri apabila memperoleh lima ijazah berkenaan dalam tempoh 15 tahun.

Lebih membanggakan, Wincci mencipta rekod Malaysia apabila menerima dua pengiktirafan daripada Malaysia Book of Records sebagai Most Number of Academic Degrees Obtained by A Beauty Queen dan Most Number of Academic Degrees Obtained by a Recording Artist.

Wincci berkata, generasi muda perlu mengambil peluang atas perubahan sistem pendidikan yang semakin maju kini untuk menuntut ilmu sebaik mungkin dan menggapai kejayaan lebih tinggi.

Cabaran dunia kini, katanya, menyaksikan persaingan sengit dalam pelbagai aspek, jadi individu perlu bijak mencari peluang untuk mencipta pasaran dan menempatkan diri, terutama melalui pengetahuan meluas dimiliki. Ini termasuklah perubahan gaya hidup dan sistem pendidikan yang menekankan aspek teknologi digital akibat penularan Covid-19.

“Memanglah belajar menuntut pengorbanan, tetapi kita perlu tabah, berani, berdikari, berusaha dan memperbaiki kemampuan sendiri.

“Jika orang menganggap paras rupa penentu kelayakan mereka berjaya dalam hidup sampai bila-bila, saya melihat keadaan itu berbeza kerana kecantikan akan pudar, tetapi ilmu dimiliki kekal selamanya untuk membantu individu tetap bertahan,” katanya yang kini melanjutkan pengajian PhD kedua dalam bidang Produksi Artistik di University of Polytechnic, Sepanyol.

Jamah roti, kentang gara-gara wang simpanan habis

Di sebalik kejayaan menggenggam lima ijazah, Wincci mengakui keputusan merantau ke Valencia, Sepanyol untuk menimba ilmu sejak  empat tahun lalu bukan sesuatu yang mudah.

“Keputusan untuk ke Sepanyol pernah ditentang keluarga. Malah, kerana terlalu marah, bapa halau saya keluar rumah kerana bimbang keputusan saya itu menambahkan lagi beban hutang.

“Apabila sibuk dengan pelajaran, perniagaan yang saya usahakan di tanah air tidak dapat diteruskan. Saya hilang sumber pendapatan dan pernah pada suatu ketika, saya hanya ada 1 Euro RM4.64) di tangan.

“Mahu atau tidak, saya perlu gandakan usaha dengan belajar untuk mendapat biasiswa. Saya terpaksa tolak tawaran drama dan ada yang menganggap saya bodoh kerana melepaskan peluang depan mata. Banyak yang berlaku hingga saya hampir berputus asa,” katanya.

Ceritanya lagi, dia  datang ke Sepanyol dengan hutang keliling pinggang. Syarikatnya terpaksa ditutup dan rakan niaga terpaksa membantu menyelesaikan masalah hutang.

“Kelas pula agak membebankan kerana saya tidak mempunyai pengetahuan dalam produksi muzik. Saya sanggup berusaha gigih hingga semua orang tahu, saya tidur di kolej.

“Pernah pada satu masa, untuk berjimat, saya makan roti atau kentang kerana lebih murah” kata penyanyi Musim Asmara itu.

Kesusahan juga katanya, hampir membuatkan pengajiannya terhenti, namun dia enggan pulang ke tanah air dengan tangan kosong. Untuk melunaskan yuran pengajian yang sangat tinggi, Wincci berusaha menguasai bahasa Sepanyol supaya dapat bekerja di studio.

“Siang saya belajar, malam pula bekerja di studio. Saya bersyukur memiliki rakan niaga yang banyak membantu. Selain cuba menyelesaikan hutang syarikat, dia turut meminjamkan sedikit wang untuk saya melunaskan yuran pelajaran.

“Saya tidak akan mengalah mengejar impian. Setiap kali melihat tangkapan skrin baki duit saya sebelum ini, ia memberi semangat untuk saya berusaha lebih kuat dan teruskan perjuangan. Paling penting, jangan pandang belakang,” katanya.

Kongsi pengalaman dalam lagu, buku

Pada tahun 2019,  segala pengalaman itu dicurahkan menerusi lagu terbarunya, Cut Away yang menyorot setiap langkahnya ketika memulakan hidup baharu di Sepanyol.

Lagu itu kata Wincci, dihasilkan dalam empat bahasa iaitu Melayu, Mandarin, Inggeris dan Sepanyol.

“Saya datang ke sini untuk mendapatkan ilmu dan sanggup bermula kembali dari bawah. Saya tidak kisah lagi soal kemasyhuran kerana wang dan populariti, semuanya tidak akan kekal,” katanya.

Walaupun banyak yang ditempuhi oleh Wincci tetapi dia tidak akan berhenti dan ini menjadi permulaan untuk dia membina impian muzik antarabangsa.

“Saya akan membina impian  di Sepanyol walaupun terpaksa ulang- alik ke untuk TV rakaman dan persembahan. Saya berharap ini akan menjadi sumber inspirasi kepada semua agar terus belajar dan teruskan perjalanan impian semua,” katanya yang ingin menulis buku tentang kehidupannya di Sepanyol dalam bahasa Melayu.


Banjir: Puluhan ribu penduduk Sydney diarah pindah

Arahan perpindahan baharu dikeluarkan kepada puluhan ribu penduduk Sydney pada Isnin (4 Julai) setelah hujan lebat membanjiri beberapa pinggir bandar, dengan pegawai memberi amaran lebih banyak kejadian cuaca liar akan menyusul.

Sistem tekanan rendah yang sengit di luar pantai timur Australia diramalkan membawa hujan lebat di seluruh New South Wales hingga Isnin, selepas beberapa tempat di negeri itu dilanda dengan kadar hujan untuk kira-kira sebulan pada hujung minggu.

Sejak Ahad, kira-kira 30,000 penduduk di New South Wales telah diberitahu untuk sama ada berpindah atau diberi amaran bahawa mereka mungkin menerima arahan pemindahan.

Kekecewaan memuncak di beberapa pinggir bandar di barat bandar terbesar Australia selepas banjir menenggelamkan rumah, ladang dan jambatan di sana, untuk kali ketiga tahun ini.

“Ia memusnahkan dan kami tidak mempercayainya,” kata Datuk Bandar Camden Theresa Fedeli.

“Kebanyakan daripada mereka baru sahaja keluar daripada banjir terakhir, memulihkan kediaman mereka, membuka semula perniagaan dan malangnya kami mengatakan ia berlaku lagi.”

Operasi sedang dijalankan untuk menyelamatkan 21 anak kapal kargo, yang kehilangan kuasa di selatan Sydney dan berisiko dihanyutkan ke darat, lapor media tempatan.

“Ia adalah masa yang sangat sukar selama beberapa bulan untuk mengalami kejadian banjir ini. Ia menjadikannya lebih mencabar,” kata Perdana Menteri New South Wales Dominic Perrottet semasa taklimat media.

Rakaman di media sosial menunjukkan stesen minyak, rumah, kereta telah tenggelam, manakala papan tanda jalan sebahagiannya di bawah air manakala tong sampah terapung di jalan raya yang dinaiki air. Kenderaan tentera dilihat masuk ke jalan yang ditenggelami air untuk memindahkan keluarga yang terkandas.

Beberapa bandar pedalaman, termasuk Picton, kira-kira 90 kilometer di barat daya Sydney, telah mula menyusun beg pasir.

Kira-kira 100mm hujan berlaku dalam tempoh 24 jam akan datang di kawasan lebih 300 kilometer di sepanjang pantai New South Wales dari Newcastle ke selatan Sydney, kata miro meteorologi.

“Kami menjangkakan hujan akan berlaku semula mulai petang ini,” kata ahli meteorologi biro Jonathan How.

Lebih daripada 200mm hujan dilaporkan di banyak kawasan, dengan beberapa daripadanya mencecah sehingga 350mm sejak Sabtu.

Keadaan itu boleh mencetuskan banjir kilat dan tanah runtuh, dengan tadahan sungai sudah hampir kepada kapasiti penuh selepas fenomena La Nina, biasanya dikaitkan dengan peningkatan hujan, melanda pantai timur Australia sejak dua tahun lalu.

Perubahan iklim secara meluas dipercayai menjadi faktor penyumbang kepada kejadian cuaca buruk yang kerap berlaku, kata Majlis Iklim, sambil menambah Australia “kurang bersedia”.

Menteri pengurusan kecemasan persekutuan Murray Watt berkata perubahan iklim mesti diambil “serius” berikutan kejadian banjir yang kerap berlaku.

“Realitinya kita hidup dalam iklim yang berubah-ubah,” kata Watt kepada televisyen ABC.

Cuaca buruk menyebabkan pelancaran roket NASA yang dijadualkan pada Isnin dari Pusat Angkasa Arnhem di utara Australia ditangguhkan 24 jam, kata pengendali Equatorial Launch Australia. – Agensi


Korea Selatan mansuh larangan tempoh buka restoran, hadir konsert

Korea Selatan memansuhkan semua larangan tempoh operasi restoran dan kafe serta melaksanakan pasport vaksin bagi lokasi yang berisiko tinggi, seperti gimnasium, sauna dan bar, dalam usaha ‘hidup bersama Covid-19’, mulai Isnin ini.

Fasa pertama langkah itu akan berakhir dalam tempoh sebulan, sebelum semua larangan dibatalkan mengikut rancangan pada Februari 2022.

Langkah itu dibuat ketika Korea Selatan masih bergelut dengan jumlah kes harian yang tinggi, walaupun mereka masih jauh di bawah kebanyakan negara yang paling teruk terjejas, dan jangkitan serius serta kematian adalah rendah.

Minggu lalu, negara itu mencapai sasaran vaksinasi apabila 72 peratus daripada 52 juta penduduk lengkap divaksin, dan 79.8 peratus lagi menerima sekurang-kurangnya satu dos, sekali gus membuka jalan untuk kembali hidup seperti biasa

Walaupun tidak pernah melaksanakan perintah penutupan atau ‘lockdown’, Korea Selatan telah memerangi gelombang keempat jangkitan sejak Julai apabila kerajaan mengenakan sekatan ketat bagi perhimpunan dan menguatkuasakan perintah penjarakan sosial.

Acara sukan di tempat terbuka boleh dihadiri hanya 50 peratus penonton dan sehingga 100 orang dibenar hadir pada konsert bergantung kepada status vaksinasi.

Bagaimanapun, orang ramai perlu menunjukkan bukti vaksinasi atau ujian saringan negatif dalam tempoh 48 jam, jika mengunjungi lokasi berisiko tinggi seperti bar, kelab malam, gimnasium tertutup, sauna dan pusat karaoke.

Semalam, Kores Selatan merekodkan 2,124 kes baharu Covid-19, menjadikan kumulatif sejak awal tahun lalu kepada 360,536 kes dengan 2,817 kematian. – Agensi


SOP dos penggalak solat Jumaat hanya terpakai di Selangor: JAKIM

Syarat menerima vaksin lengkap dua dos dan vaksin penggalak bagi membolehkan jemaah hadir ke masjid dan surau untuk menunaikan solat Jumaat, hanya terpakai di Selangor, bukan negeri-negeri lain.

Timbalan Ketua Pengarah (Dasar) Jabatan Kemajuan Islam Malaysia (JAKIM), Datuk Hakimah Mohd Yusoff berkata syarat berkenaan ditetapkan pihak berkuasa agama Selangor dan hanya terpakai kepada masjid dan surau di negeri berkenaan sahaja.

“JAKIM ingin merujuk SOP Solat Jumaat yang ditetapkan oleh Kerajaan Negeri Selangor melalui surat pekeliling Jabatan Agama Islam Selangor (JAIS) bertarikh 21 Februari 2022.

“Kerajaan Selangor telah menetapkan syarat menerima vaksin lengkap dua dos dan vaksin penggalak (booster) bagi membolehkan jemaah hadir ke masjid dan surau untuk menunaikan Solat Jumaat.

“Sukacita ingin dimaklumkan bahawa syarat berkenaan ditetapkan oleh pihak berkuasa agama negeri Selangor dan hanya terpakai kepada masjid dan surau di negeri berkenaan sahaja,” katanya dalam kenyataan hari ini.

Hakimah berkata SOP solat berjemaah di masjid dan surau di lain-lain negeri masih seperti biasa dan perkara ini adalah tertakluk keputusan pihak berkuasa agama negeri masing-masing.

Menurutnya JAKIM menghormati ketetapan yang dibuat oleh pihak berkuasa agama negeri Selangor dan menasihati umat Islam mematuhi SOP yang ditetapkan bagi memastikan usaha menjaga dan memelihara maslahah dalam mengawal penularan wabak Covid-19 mencapai matlamat.

22 Februari lalu, Agenda Daily melaporkan Jabatan Agama Islam Selangor (JAIS) menetapkan hanya jemaah lengkap dua dos vaksin dan penerima dos penggalak dibenar menunaikan solat Jumaat di masjid, mulai 25 Februari 2022.

Arahan dan peraturan baharu itu dikeluarkan menerusi pekeliling yang diedarkan kepada masjid, surau dan musolla dibuat susulan peningkatan jangkitan Covid-19 di Selangor.

Pekeliling bertarikh 21 Februari 2022 itu menyatakan Sultan Selangor, Sultan Sharafuddin Idris Shah Al-Haj berkenan agar pentadbiran masjid, surau dan musolla di seluruh Selangor meningkatkan penguatkuasaan. Berita berkaitan


Thailand rancang isytihar endemik

Pihak berkuasa Thailand semalam meluluskan garis panduan baharu untuk mengisytiharkan wabak Covid-19 yang melanda negara itu sejak awal 2020 lalu, sebagai penyakit endemik.

Jurucakap Kementerian Kesihatan Awam (MPH), Rungrueng Kitphati berkata kerajaan akan mengambil masa antara enam bulan hingga setahun sebelum dapat membuat keputusan bagi mula merawat Covid-19 sebagai penyakit biasa seperti selesema atau campak.

Sebelum ini, Setiausaha MPH Kiattiphum Wongrajit berkata Jawatankuasa Penyakit Berjangkit Kebangsaan bercadang mengisytiharkan endemik Covid-19 menggunakan kriterianya sendiri yang boleh diterima secara akademik.

Garis panduan itu terdiri daripada tiga kriteria, yang telah dipenuhi ketika ini.

Kriteria sendiri itu menyatakan endemik boleh diisytihar jika terdapat kurang daripada 10,000 kes baharu setiap hari; kadar kematian hendaklah tidak lebih tinggi daripada 0.1 peratus daripada pesakit yang dimasukkan ke hospital; dan lebih daripada 80 peratus individu berisiko, telah melengkapkan suntikan vaksin masing-masing.

Sejak beberapa minggu ini Thailand melaporkan kes harian baharu antara 7,000 dan 9,000. Kadar kematian juga menurun kepada 0.1 peratus.

Rungrueng menambah bahawa lebih daripada 80 peratus individu berisiko telah diberi vaksin sepenuhnya sebagaimana yang diperlukan dalam kriteria itu.

Walaupun Pertubuhan Kesihatan Sedunia (WHO) berkata masih terlalu awal untuk mempertimbangkan sebarang perubahan dalam status penyakit itu, Thailand kini telah menyertai Sepanyol dan Switzerland dalam merancang untuk mengisytiharkan Covid-19 sebagai endemik.

WHO bagaimanapun, belum menetapkan kriteria untuk mengisytiharkan Covid-19 sebagai endemik, memandangkan penularan pesat varian Omicron di seluruh dunia.

Pakar WHO sebelum ini berkata kriteria itu akan disiapkan apabila novel coronavirus, yang menyebabkan Covid-19, menjadi lebih mudah diramal dan tidak ada wabak yang berterusan.

“Secara prinsipnya, penyakit ini boleh merebak tetapi tidak teruk. Kadar kematian boleh diterima. Mungkin terdapat gelombang penyakit.

“Tetapi yang penting, orang mesti mempunyai imuniti yang mencukupi. Orang ramai mesti diberi vaksin, dan sistem rawatan cekap,” Wongrajit dipetik sebagai berkata oleh Bangkok Post.

Thailand yang menjadi destinasi pelancongan popular Asia Tenggara, minggu lalu mengumumkan bahawa ia akan menyambung semula program visa bebas kuarantin untuk pelawat yang lengkap divaksinasi mulai bulan depan, dalam usaha memulihkan ekonominya yang lumpuh.

Kementerian Kewangan negara itu meramalkan negara menerima tujuh juta pelawat asing pada 2022. Ia juga mengekalkan unjuran pertumbuhan ekonomi tahun ini kepada empat peratus, dipacu oleh pemulihan dalam perbelanjaan domestik dan pelancongan.

Semalam, Thailand melaporkan 8,078 kes baharu dan 22 kematian menjadikan jumlah terkumpul kes positif sebanyak lebih 2.4 juta kes sejak permulaan wabak itu pada 2020.

Negara ini telah memberi vaksin sepenuhnya kepada 70 peratus daripada keseluruhan penduduknya atau kira-kira 48.3 juta individu. – Agensi


19 kematian Covid-19 direkod semalam, jumlah korban kini cecah 31,334

Jumlah korban keseluruhan akibat pandemik Covid-19 kini sebanyak 31,334 orang dengan 19 kematian baharu direkodkan semalam.

Kementerian Kesihatan Malaysia (KKM) melaporkan daripada jumlah kematian itu tiga orang (15.8 peratus) menghembus nafas terakhir sebelum mendapat rawatan di hospital.

Terengganu pula mencatatkan jumlah kematian baru tertinggi iaitu lima orang, membentuk 26.3 peratus daripada keseluruhan kematian baru yang dilaporkan itu.

Negeri-negeri lain yang merekodkan kematian baru ialah Perak (empat), Pulau Pinang (tiga), Johor (dua), dan bakinya membabitkan seorang mangsa masing-masing di Kedah, Negeri Sembilan, Sabah, Sarawak dan Kuala Lumpur.

Tiada kematian baru dilaporkan di Kelantan, Melaka, Pahang, Perlis, Selangor, Labuan dan Putrajaya.

Setakat semalam sebanyak 1,021 kematian akibat Covid-19 dilaporkan pada bulan ini.

Sebanyak 1,612 kematian dilaporkan pada Nov, 2,704 pada Okt, 9,678 pada Sept dan 7,641 pada Ogos.

Sehingga semalam, terdapat 44,815 kes aktif Covid-19. Ini adalah pengurangan sebanyak 16.2 peratus daripada 53,484 jangkitan aktif seminggu lalu.

Berbanding 30 hari lalu, jumlah kes aktif telah menurun sebanyak 33.7 peratus daripada 67,548.

Kemas kini selepas tengah malam KKM juga memberikan maklumat lanjut mengenai jangkitan baharu Covid-19 semalam.

Daripada 2,778 kes baru itu, 58 daripadanya boleh dikesan kepada kluster Covid-19 yang berterusan.

Daripada kes berkaitan kluster, 50 (86.2 peratus) adalah dari tempat kerja manakala empat (6.9 peratus) dari institusi pendidikan.

Baki kes dikesan kepada kluster yang berkaitan dengan acara keagamaan (3 – 5.2 peratus) dan penularan komuniti (1 – 1.7 peratus).

KKM memuat naik butiran terkini wabak Covid-19 selepas tengah malam di Github sebagai sebahagian daripada inisiatif data terbukanya.


Pembunuh upahan tembak bomoh

Pembunuhan seorang bomoh di Kuantan Ahad lalu dipercayai dilakukan pembunuh upahan, kata Ketua Polis Pahang, Datuk Seri Abd Jalil Hassan.

Katanya, Mohamad Abdul Rahim Nasri, 31, ditembak beberapa das ketika sedang merawat pesakit di rumahnya di Bukit Rangin Perdana 2.

Katanya, dua individu telah direman sehingga 13 April ini bagi membantu siasatan.

“Siasatan awal mendapati suspek yang memakai penutup muka, memberi salam dan kemudian melepaskan beberapa das tembakan.

“Suspek kemudian meninggalkan tempat kejadian tanpa mencederakan sepasang suami isteri yang sedang menerima rawatan. Rakan suspek dipercayai menunggi di luar pagar rumah itu,” katanya.

Abd Jalil berkata, polis percaya kejadian itu dilakukan pembunuh upahan berdasarkan persediaan yang dilakukan, jenis pistol serta suspek yang tenang walaupun terdapat saksi.

Katanya, polis menyiasat pelbagai sudut, termasuk balas dendam, hutang atau marah serta gangguan seks ketika pelanggan menerima rawatan.


PN semakin dapat sokongan: Rais

Perikatan Nasional (PN) semakin bersemangat dalam menghadapi Pilihan Raya Umum Ke-15 (PRU-15) menjelang penamaan calon Sabtu ini dan hari pengundian pada 19 November ini.

Penasihat PN Negeri Sembilan Tan Sri Dr Rais Yatim berkata ini kerana gabungan parti Bersatu, PAS, Gerakan, SAPP dan STAR itu, semakin mendapat sokongan masyarakat.

“Pendirian PN adalah untuk menukar kerajaan menurut hemah rakyat sendiri, mengenai nilai baik yang mereka tanam dan mengenai amalan rasuah yang mesti kita banteras habis-habisan kalau Malaysia mahu berada dalam kedudukan peta dunia kembali,” katanya.

Rais berkata demikian kepada media selepas Majlis Perisytiharan Calon Parlimen PN dan Pelancaran Jentera Pilihan Raya PN Negeri Sembilan di Nilai, petang semalam (3 November 2022).

“PN kini semakin bersemangat untuk memasuki gelanggang PRU-15 dan dilihat semakin mendapat sokongan masyarakat.

“Pada masa sama PN Negeri Sembilan menyasarkan untuk menguasai semua lapan kerusi Parlimen di Negeri Sembilan,” katanya.

Sementara itu, Rais memaklumkan Pengerusi PN Negeri Sembilan, Datuk Eddin Syazlee Shith yang juga calon kerusi Parlimen Kuala Pilah sudah pulih daripada masalah kesihatan dialaminya dan bersedia bertanding.

Beliau memaklumkan Eddin Shazlee yang juga penyandang kerusi Kuala Pilah kini berehat di rumah selepas menjalani rawatan, baru-baru ini.

“Beliau sudah pulih dari masalah kesihatan dialaminya dan akan memimpin jentera pilihan raya PN Negeri Sembilan. Beliau sudah mendapat rawatan yang baik dan saya sudah berhubung dengan beliau beberapa kali.

“Saya berdoa supaya beliau sembuh kembali dan dapat menjadi calon di Kuala Pilah serta memimpin jentera PN di Negeri Sembilan,” katanya.

Pada majlis itu, semua calon PN di Negeri Sembilan hadir kecuali Eddin Syazlee.

Sebelum ini, media melaporkan berkenaan keadaan kesihatan Eddin Syazlee yang dikatakan telah ke luar negara bagi menjalani pembedahan, sekali gus menimbulkan persoalan mengenai tahap kesihatannya sama ada akan mempertahankan kerusi Parlimen Kuala Pilah yang dimenangi pada pilihan raya umum yang lalu.

Terdahulu, Pengerusi PN, Tan Sri Muhyiddin Yassin mengumumkan nama Eddin Syazlee sebagai calon PN di kerusi berkenaan.


Cegah risiko buruk cuaca panas

Cuaca panas melampau di Malaysia bukan sahaja menyebabkan ketidakselesaan, tetapi juga membawa risiko yang serius kepada kesihatan, alam sekitar, dan infrastruktur.

Bayangkan pukul 10 pagi pun rasa panas seperti 12 tengah hari. Lebih perit, mereka yang menunggang motosikal rasa macam kena bakar.

Dalam pada itu, Jabatan Meteorologi Malaysia baru-baru ini mengeluarkan amaran mengenai cuaca panas di Semenanjung, terutamanya di bahagian Utara dan Pantai Timur.

Cuaca panas itu bakal menyaksikan peningkatan suhu pada tahap satu iaitu antara 35 hingga 37 darjah Celsius sehingga Ogos susulan peralihan monsun.

Rentetan itu, orang ramai disaran supaya mengambil langkah berjaga-jaga termasuk minum air kosong secukupnya bagi memastikan tubuh kekal terhidrat dalam tempoh sukar ini.

Masyarakat juga disaran meminimumkan aktiviti luar, terutamanya ketika waktu tengah hari bagi mengurangkan pendedahan pada cuaca panas

Mereka yang terdedah kepada cuaca panas melampau dalam tempoh lama akan mengundang risiko kepada kesihatan terutamanya keletihan haba atau strok haba.

Hal ini kerana, tubuh badan manusia memerlukan masa untuk menyesuaikan diri dengan perubahan suhu yang terlalu mendadak.

Antara golongan yang paling berisiko mengalami masalah strok haba adalah kanak-kanak kerana sistem saraf mereka belum berkembang sepenuhnya.

Justeru, ibu bapa perlu mengawasi dan menasihati anak-anak mereka supaya mengambil langkah perlu bagi mengelakkan diri daripada mengalami strok haba.

Ibu bapa juga perlu menasihati anak-anak supaya minum air secukupnya dan elakkan diri daripada bermain ketika waktu panas.

Biasalah kanak-kanak kalau sudah seronok bermain, kadang-kadang mereka tidak peduli lagi dengan keadaan cuaca sama ada panas atau hujan. Selain itu, ibu bapa perlu peka dengan tanda-tanda atau simptom sekiranya anak mereka mengalami masalah strok haba.

Menurut laman sesawang Health Digest, antara simptom strok haba adalah kulit terasa panas, suhu badan melebihi 40 darjah Celsius, pertuturan tidak jelas, berpeluh dengan banyak dan pernafasan menjadi laju.

Sementara itu, Kementerian Pendidikan yang menyarankan murid dan guru supaya berpakaian sukan sewaktu pembelajaran di sekolah kerana ia akan menjadikan mereka lebih selesa. Malah kebanyakan sekolah membenarkan pemakaian sukan sepanjang cuaca panas supaya murid berasa selesa.

Pihak sekolah juga disaran supaya memastikan kipas di sekolah berfungsi dengan sempurna, kerana ada sekolah yang kipasnya sangat uzur siap pakej bergoyang dan berbunyi lagi. Aktiviti luar murid juga perlu dihadkan termasuk menangguhkan hari sukan atau program kokurikulum buat sementara waktu.

Hakikatnya, cuaca panas melampau ini berlaku disebabkan oleh penipisan lapisan ozon yang berfungsi menyerap sinaran ultra ungu berbahaya supaya tidak memasuki ruang dan permukaan bumi.

Penipisan lapisan ozon ini berlaku disebabkan pembebasan gas rumah hijau ke udara hasil daripada tangan-tangan jahat manusia sendiri.


Notis kekosongan DUN Pelangai diserah kepada SPR

Speaker Dewan Undangan Negeri (DUN) Pahang Datuk Seri Mohd Sharkar Shamsudin hari ini menyerahkan notis perisytiharan kekosongan kerusi DUN Pelangai kepada Suruhanjaya Pilihan Raya (SPR) susulan kematian penyandangnya Datuk Seri Johari Harun.

Notis itu diserahkan kepada Pengarah SPR Pahang Datuk Zamree Hamli di Wisma Sri Pahang, di sini pada 11.20 pagi.

Zamree ketika bercakap kepada pemberita memaklumkan SPR berkemungkinan akan mengadakan mesyuarat mengenai Pilihan Raya Kecil (PRK) kerusi DUN Pelangai pada minggu ini juga.

Sementara itu, Mohd Sharkar berkata penyerahan notis itu merupakan prosedur ditetapkan sekiranya terdapat mana-mana kerusi DUN kosong antaranya disebabkan berlaku kematian.

“Hari ini kita telah serahkan notis kepada SPR untuk memaklumkan kekosongan kerusi DUN Pelangai selepas Johari meninggal dunia pada 17 Ogos,” katanya.

Penyandang kerusi DUN Pelangai Johari, 53, antara 10 yang maut dalam nahas pesawat jenis Beechcraft Model 390 (Premier 1) yang terhempas di Bandar Elmina, Shah Alam, Selangor, Khamis lepas.

Pada Pilihan Raya Umum Ke-15, Johari yang pertama kali bertanding mewakili Barisan Nasional (BN) memenangi kerusi DUN Pelangai dengan majoriti 4,048 undi, menewaskan calon Perikatan Nasional (PN), Kasim Samat yang mendapat 3,260 undi; Ahmed Wafiuddin

Shamsuri daripada Pakatan harapan (PH) (2,031 undi) dan Isa Ahmad daripada Pejuang (65 undi).

Sehingga Mei lepas, DUN Pelangai mempunyai 16,475 pengundi berdaftar.


Pembangkang kem Dr Mahathir dipinggir dalam MOU dengan kerajaan

Blok parti pembangkang yang berada dalam kem Tun Dr Mahathir Mohamad dipinggirkan daripada perbincangan memorandum persefahaman (MoU), sebaliknya ia hanya melibatkan Pakatan Harapan (PH) yang diketuai Datuk Seri Anwar Ibrahim.

Bibit perpecahan kelihatan dalam blok pembangkang selepas parti dari kem Ahli Parlimen Langkawi itu hanya dijemput pada peringkat akhir, malah mereka tidak mengetahui kandungan perjanjian kerjasama yang dipersetujui antara PH dengan kerajaan Perdana Menteri (PM) Datuk Seri Ismail Sabri Yaakob.

“Dari awal sepatutnya blok pembangkang yang ada 105 kerusi parlimen dipanggil, kita perlu duduk berbincang sebelum jumpa Perdana Menteri lagi. Kena ada keikhlasan.

“Ini tidak, selepas beberapa kali bermesyuarat (dengan wakil kerajaan), baru kita dipanggil dan diberitahu nak buat MOU,” kata Ketua Wira Warisan, Datuk Mohd Azis Jamman dipetik laporan media.

Rasa tidak puas hati juga diluahkan Ketua Parti Pejuang Wilayah Persekutuan, Datuk Seri Khairuddin Abu Hassan yang mendakwa mereka diketepikan dalam rundingan kerjasama tersebut yang hanya melibatkan parti komponen PH sahaja.

“Ketika hendak menamakan calon Perdana Menteri kepada Yang di-Pertuan Agong baru-baru ini, pemimpin-pemimpin PH datang berjumpa dengan Tun Dr Mahathir Mohamad merayu agar memberi sokongan kepada Anwar.

“Pemimpin-pemimpin PH akan merayu, memujuk serta melakukan apa saja pada waktu itu demi menjayakan impian mereka yang ‘mustahil’ ke arah memartabatkan ketua pembangkang masa kini sebagai Perdana Menteri kesembilan,” kata Khairuddin.

PH dan kerajaan Ismail Sabri akan menandatangani MOU bersama yang akan berlangsung petang ini di Parlimen.

MOU itu termasuk cadangan tambahan kepada tujuh reformasi yang ditawarkan Ismail Sabri baru-baru ini.

PH dan pihak wakil kerajaan membincangkan perkara dasar dan program khusus di mana penekanan juga diberikan kepada keperluan menjalankan reformasi dalam bidang ekonomi dan kesihatan awam bagi menangani pandemik Covid-19.

Selain itu, isu urusan perjalanan Parlimen, soal pengabsahan, dan perkara berkaitan penambahbaikan tatakelola kerajaan turut dibincangkan.

Turut ditekankan PH berhubung suntikan fiskal tambahan sebanyak RM45 bilion perlu dibuat kepada Dana Covid-19 RM65 bilion yang kini hanya berbaki RM8.6 bilion untuk menangani pandemik Covid-19 dan memberikan bantuan kewangan kepada rakyat.


Mark Ruffalo ajak dunia kenakan sekatan ke atas rejim Zionis Israel

Pelakon dan penerbit filem Amerika Syarikat, Mark Alan Ruffalo menunjukkan solidariti terhadap rakyat Palestin yang kini sedang dibunuh oleh rejim Zionis Israel di Semenanjung Gaza.

Ruffalo mengajak peminatnya serta warga dunia untuk melakukan sekatan terhadap Israel, sebagaimana dilakukan bagi membebaskan orang kulit hitam di Afrika Selatan.

Setelah meminta sekatan ke atas negara pengganas Israel, Ruffalo mengajak pengikut dan peminatnya menandatangani petisyen untuk menekan masyarakat antarabangsa mengambil tindakan itu.

Setakat ini, lebih 1.72 juta sudah menandatangani petisyen itu, dan beliau berharap ianya akan mencecah lebih dua juta.

“1,500 rakyat Palestin berdepan pengusiran di #Jerusalem. 200 penunjuk perasaan cedera. 9 kanak-kanak dibunuh. Sekatan ke atas Afrika Selatan membantu membebaskan orang kulit hitam – tiba masanya sekatan ke atas Israel untuk membebaskan Palestin,” kata Ruffalo.

Tandatangan itu boleh dibuat dengan meletakkan alamat e-mel menerusi laman https://secure.avaaz.org/campaign/en/save_palestinian_homes_in_jerusalem/?wXSHhab

Menurut petisyen itu, frejim Israel merancang mengusir 1,500 rakyat Palestin dari Baitulmaqdis, bermula dengan 40 keluarga di penempatan Sheikh Jarrah, yang berdepan kekejaman paling buruk.

Rakyat Palestin dengan berani memprotes di jalanan. Rejim Israel bertindak balas dengan kekejaman maksimum. Di Baitulmaqdis, ratusan penunjuk perasaan yang tidak bersenjata diserang, termasuk orang tua dan kanak-kanak.

Ini hanyalah satu lagi contoh kekejaman tentera rejim Israel ke atas rakyat Palestin, suatu ketidakadilan yang telah berlaku selama beberapa dekad.

Cukuplah cukup. Kehidupan, kediaman, dan hak Palestin adalah penting.

Sekatan berkesan. Di Afrika Selatan, sekatan membantu memebbaskan warga kulit hitam daripada Apartheid. Sekarang adalah masa buat dunia mengenakan sekatan ke atas Israel bagi membebaskan Palestin.


Kes semakin naik, JKNS buka dewan baharu PKRC MAEPS

Jabatan Kesihatan Negeri Selangor (JKNS) akan membuka sebuah lagi dewan bagi Pusat Kuarantin dan Rawatan Covid-19 Berisiko Rendah (PKRC) di Taman Ekspo Pertanian Malaysia (MAEPS), susulan jumlah pesakit yang semakin bertambah.

Dalam satu kenyataan hari ini, JKNS memaklumkan 3,454 pesakit Covid-19 menerima rawatan di PKRC Bersepadu MAEPS 2.0 yang berkapasiti 5,869 buah katil.

“Untuk makluman, PKRC Bersepadu MAEPS 2.0 yang kini berkapasiti 5,869 buah katil sedang dalam proses meningkatkan kapasiti merawat pesakit dengan pembangunan sebuah lagi dewan berikutan peningkatan angka pesakit yang tinggi terutama di sekitar di Lembah Klang.

“Ini diharap akan dapat meningkatkan keselesaan kepada pesakit yang dirawat di PKRC Bersepadu MAEPS 2.0,” kata kenyataan itu.

Menurut JKNS, pada peringkat awal penubuhan PKRC Bersepadu MAEPS hanya bertujuan menempatkan pesakit stabil dengan kategori 1 dan 2 sahaja manakala pesakit berumur lebih 70 tahun dan kanak-kanak di bawah 2 tahun pula ditempatkan di Pusat Kawalan Kusta Negara (PKKN) Sungai Buloh.

Namun, disebabkan peningkatan pesakit yang mendadak ketika ini, PKKN tidak dapat menampung jumlah pesakit dalam kategori tersebut dan mereka terpaksa ditempatkan di PKRC Bersepadu MAEPS 2.0, kata JKNS.

JKNS juga berkata, peningkatan kes Covid-19 terkini juga menyaksikan pertambahan kes kategori 3 yang mendadak di mana pada awalnya PKRC Bersepadu MAEPS hanya menyediakan 60 katil bagi kategori tersebut dan kini menempatkan sebanyak 752 buah katil serta akan ditambah kapasitinya menjadi 1,000 buah katil dalam waktu terdekat.

“Pada masa ini, purata jumlah kemasukan pesakit adalah sekitar 600 sehari dengan pesakit harian yang pernah mencecah sehingga 1,800 orang.

“Pesakit yang dimasukkan ke PKRC Bersepadu MAEPS 2.0 perlu melalui penilaian kesihatan bagi memastikan kualiti perkhidmatan kesihatan yang diberikan adalah berpandukan kepada kategori rawatan mengikut simptom terutama pesakit di dalam kategori 3.

“Untuk pengetahuan ramai, isu penjarakan fizikal di dalam pusat kuarantin yang dinyatakan tidak menjadi masalah kerana semua pesakit yang terlibat telah disahkan positif Covid-19,” kata JKNS.


Hamzah kata penahanan Muhyiddin dirancang, tiba-tiba saja didakwa

Setiausaha Agung Perikatan Nasional (PN), Datuk Seri Hamzah Zainudin berpendapat penahanan bekas Perdana Menteri, Tan Sri Muhyiddin Yassin oleh Suruhanjaya Pencegahan Rasuah Malaysia (SPRM), telah dirancang lebih awal.

Mengulas kes melibatkan Presiden Bersatu yang juga Pengerusi PN, beliau berkata ini kerana kebanyakannya adalah pertuduhan yang masih baharu.

“Saya rasa penahanannya telah dirancang kerana kebanyakan pertuduhannya adalah tuduhan baru.

“Tiba-tiba, dia didakwa serta-merta.

“Mereka (SPRM) sepatutnya melakukan siasatan terhadap dakwaan baru itu lebih awal lagi,” katanya selepas hadir pada Perhimpunan Agung Bersatu di Menara PGRM di Kuala Lumpur hari ini (Jumaat, 10 Mac 2023).

Memetik laporan Mkini, Hamzah turut menyentuh kenyataan Muhyiddin semalam yang bertegas bahawa tidak ada salahnya Bersatu menerima sumbangan, walaupun daripada ahli perniagaan ternama, Syed Mokhtar Al-Bukhary.

“Syed Mokhtar atau mana-mana ahli perniagaan lain boleh menderma kepada mana-mana parti politik yang mereka mahu.

“Perkara ini tidak salah kerana ia bukan masuk ke poket pemimpin parti. Ia untuk kegunaan parti,” kata Hamzah yang juga Ketua Pembangkang di Parlimen.

Hamzah mendakwa terlalu sedikit dokumen yang ditunjukkan SPRM apabila Bersatu meminta bukti yang membawa kepada penahanan Muhyiddin.

Hamzah juga menuduh kerajaan Pakatan Harapan-Barisan Nasional (PH-BN), terutama Perdana Menteri Datuk Seri Anwar Ibrahim telah dengan sengaja “membuat pembohongan” untuk menjatuhkan PN.

Menurutnya terdapat banyak percubaan untuk menjadikan pembangkang kelihatan buruk, tetapi menyatakan bahawa kerajaan harus “bermuhasabah diri terlebih dahulu.”

Muhyiddin ditahan SPRM semalam dan hari ini dihadapkan ke mahkamah atas empat pertuduhan kononnya menyalahgunakan kuasa dan dua pertuduhan pengubahan wang haram membabitkan RM232.5 juta.

Dalam perkembangan lain, Hamzah berkata Bersatu berjuang demi setiap rakyat Malaysia tanpa mengira umur, bangsa dan latar belakang.

“Kami sebenarnya parti yang ditujukan untuk semua orang, terutama generasi muda. Mereka sudah pun bersama kita. Kami untuk negara, bukan satu kaum tetapi setiap kaum.

“Itulah sebabnya kita ada Gerakan dan sayap Bersekutu kita. Saya tahu kami tidak mempunyai kumpulan India tetapi kami terbuka untuk mengalu-alukan mereka,” kata Hamzah.

Katanya, Bersatu bersifat “inklusif, tidak seperti pihak tertentu yang eksklusif dan memenuhi keperluan golongan elit.”


Situasi semasa Covid-19 penentu langkah ke Fasa Kedua PPN: PM

Situasi sebenar Covid-19 dalam negara serta kaedah intervensi serta beberapa faktor lain perlu dikaji terlebih dahulu sebelum negara beralih ke Fasa Kedua Pelan Pemulihan Negara (PPN).

Perdana Menteri, Tan Sri Muhyiddin Yassin berkata walaupun kerajaan telah menentukan sasaran seperti tarikh, tempoh, kadar dan jumlah kes serta proses vaksinasi serta kapasiti penggunaan katil di unit rawatan rapi (ICU), situasi sebenar sentiasa berubah.

“Dia (Pelan Pemulihan Negara) ada kita panggil nilai ambang atau threshold… tetapi kita kena faham keadaan berubah-ubah, sebab itu, kita boleh buat sedikit pelarasan.

“Ini nanti akan diputuskan pada sidang Majlis Keselamatan Negara (MKN) yang saya pengerusikan untuk nilai keadaan,” kata di Bukit Gambir, Johor, hari ini.

Memetik laporan Bernama beliau bagaimanapun berkata kerajaan sentiasa memantau perkembangan semasa menerusi Kementerian Kesihatan dan seluruh sistem yang ada, bagi memastikan kaedah intervensi yang boleh dilakukan.

“Misal kata data itu masih tinggi sedikit, kita nak turunkan bawah 4,000 kes. Hari ni 4,743 kes, jadi tak jauh dari sasaran.

“Apapun kita nak tengok apa intervensi yang pihak KKM dan semua sistem ada (untuk mengawal), nak tengok keadaan itu tetapi itu sahaja tidak mencukupi tanpa penglibatan masyarakat untuk patuh kepada prosedur operasi standard (SOP)… untuk pastikan mereka ikut, bukan sahaja anggota masyarakat tetapi juga kilang serta ahli komuniti dan sebagainya,” katanya.

Perdana Menteri yang juga Ahli Dewan Undangan Negeri Gambir menekankan mengenai pentingnya proses vaksinasi dipercepatkan agar keadaan lebih terkawal dan proses penurunan kes positif akan lebih cepat lagi.

“Kita ada beberapa hari lagi sahaja (sebelum 28 Jun). Ya, kalau sekiranya kadar (kes positif) tu boleh turun lagi… bermakna ikut jadual yang kita harapkan, maka kita akan beralih ke fasa kedua… itu keadaannya.

“Jadi disebabkan itu, kita takkan buat pengumuman sekarang. Biasanya kita akan bagi ruang dua tiga hari lagi, sama ada kita nak sambung atau kita akan beralih (ke fasa seterusnya),” kata beliau.

Muhyiddin berkata demikian ketika diminta mengulas mengenai rancangan kerajaan untuk beralih ke fasa seterusnya memandangkan tinggal enam hari lagi lanjutan tempoh fasa Perintah Kawalan Pergerakan 3.0 yang dijadualkan sehingga 28 Jun ini, dengan kadar kes masih di atas 4,000 kes.

Sebelum ini, Menteri Kesihatan Datuk Seri Dr Adham Baba berkata ,untuk negara beralih ke fasa kedua Pelan Pemulihan Negara, purata kes COVID-19 di Malaysia perlu berada di bawah 4,000 kes sehari selama tujuh hari berturut-turut.

Selain itu, beliau berkata kapasiti katil di ICU juga perlu mencapai paras 75 peratus ke bawah di samping 10 peratus populasi yang telah divaksin.


Zahid sarapan 2 jam dengan Najib, peguam tuntut KDN, Penjara jelaskan

Pendedahan Presiden UMNO, Datuk Seri Ahmad Zahid Hamidi baru-baru ini yang memberitahu beliau bersarapan dan meluangkan masa kira-kira dua jam dengan Datuk Seri Najib Razak di Penjara Kajang dipertikai seorang peguam.

Rafique Rashid berkata pendedahan Timbalan Perdana Menteri itu jelas menunjukkan sikap ‘double standard’ oleh Kementerian Dalam Negeri (KDN) dan Jabatan Penjara terhadap prosedur lawatan dalam kalangan pelawat.

Menurutnya, berdasarkan penerangan diberi Zahid, itu jelas melanggar peraturan dan undang-undang dalam proses lawatan ke penjara.

Katanya, sejak sekian lamanya orang awam termasuk peguam dan ahli keluarga banduan perlu mematuhi syarat serta prosedur lawatan yang ditetapkan oleh penjara termasuk tidak boleh berkomunikasi secara bersemuka dengan banduan sebaliknya bercakap menggunakan telefon dan dihalang oleh cermin kaca bagi mengelakkan sentuhan.

Selain itu, dilarang sama sekali membawa masuk makanan dan minuman dari luar.

“Mengapa lain pula ceritanya bila Zahid melawat Najib?” tanyanya, lapor MalaysiaNow.

Sehubungan itu, Rafique menuntut KDN dan Komisioner Jeneral Penjara, Datuk Nordin Muhamad menjelaskan perkara itu.

Pada sesi penggulungan Perhimpunan Agung UMNO (PAU) Sabtu lalu,  Zahid mendedahkan beliau melawat Najib bersama Timbalan Menteri Dalam Negeri, Datuk Seri Shamsul Anuar Nasarah dan membawa pelbagai makanan kegemaran Najib.

Dalam pada itu, Rafique turut mempertikai soal tempoh lawatan Zahid bertemu Najib selama dua jam sedangkan hanya 45 minit secara maksimum ditetapkan untuk setiap pelawat selain kawalan ketat oleh pegawai dan warden penjara.

Tambahnya, segala prosedur dan proses lawatan yang dilalui oleh beliau sebagai peguam masih kekal dan tak pernah berubah.

“Bukankah negara amalkan sistem undang-undang yang sama rata?

“Kasihan juga kepada banduan-banduan yang lain,” katanya.

Najib kini sedang menjalani hukuan penjara 12 tahun selepas Mahkamah Persekutuan pada 23 Ogos 2022 mengekalkan sabitan dan hukuman terhadapnya termasuk denda RM210 juta dalam kes penyelewengan dana RM42 juta milik SRC International Sdn Bhd.


Langkah tangguh projek baharu antara tumpuan Dewan Rakyat hari ini

Perancangan kerajaan berkaitan dasar menangguh atau membatalkan projek-projek baharu dijangka menjadi tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman sesawang rasmi Parlimen, soalan berhubung perkara itu diajukan Ahmad Fahmi Mohamed Fadzil (PH-Lembah Pantai) pada sesi Waktu Pertanyaan Menteri yang mahu Perdana Menteri menyatakan perkara tersebut serta menamakan projek berkenaan dengan kos yang dijimatkan, lapor Bernama.

Turut tersenarai, soalan Wong Hon Wai (PH-Bukit Bendera) kepada Menteri Kanan Pertahanan yang mahu tahu bentuk perancangan kerjasama ketenteraan trilateral (TCA) antara Filipina, Indonesia dan Malaysia serta sama ada kerjasama ketenteraan akan dilanjutkan kepada negara-negara ASEAN lain.

Pada sesi soal jawab pula, Ahmad Fadhli Shaari (PAS-Pasir Mas) meminta Perdana Menteri menyatakan jumlah peruntukan untuk bantuan banjir yang telah disalurkan ke negeri-negeri terkesan bagi mangsa banjir Monsun Timur Laut (MTL) 2021/2022.

Selain itu, Datuk Dr Mohd Hatta Md Ramli (PH-Lumut) meminta Menteri Kanan Kerja Raya menyatakan langkah diambil bagi menangani isu 50,000 kontraktor Bumiputera yang akan gulung tikar akibat kenaikan harga barangan binaan.

Selesai sesi berkenaan, Kementerian Kesihatan dijangka membentangkan untuk bacaan kali kedua serta dibahas Ahli-Ahli Parlimen bagi Rang Undang-Undang Racun (Pindaan) 2022.

Turut menarik perhatian, Rang Undang-Undang Perlembagaan (Pindaan) (No. 3) 2022 dan Peruntukan Larangan Ahli Parlimen Bertukar Parti yang tersenarai di nombor enam aturan mesyuarat.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar sebelum ini berkata rang undang-undang berkenaan dicadang untuk dibahaskan pada 27 dan 28 Julai, tertakluk kepada budi bicara Yang Dipertua Dewan Rakyat.

Selain itu, beliau berkata mesyuarat juga mencadangkan garis masa libat urus Bahagian Hal Ehwal Undang-Undang dan Jabatan Peguam Negara (AGC) bersama Ahli Dewan Rakyat kerajaan diadakan 25 Julai dan libat urus bersama Ahli Dewan Rakyat pembangkang, pada 26 Julai.

Wan Junaidi berkata setelah mendapat kelulusan Dewan Rakyat dan Dewan Negara, rang undang-undang berkenaan akan dipersembahkan kepada Yang di-Pertuan Agong di antara 11 hingga 26 Ogos untuk diperkenankan dan pewartaannya dijangka dilaksanakan antara 29 Ogos hingga 2 Sept ini.

Persidangan Dewan Rakyat kali ini berlangsung selama 12 hari hingga 4 Ogos.


Russia minta Ukraine bayar bil elektrik setelah tawan loji kuasa nuklear

Russia membayangkan ia akan berusaha untuk memotong bekalan elektrik kepada Ukraine dari loji kuasa nuklear terbesar di Eropah melainkan Kyiv membayar Moscow untuk kemudahan itu.

Loji Zaporizhzhia telah ditawan oleh tentera Russia susulan operasi ketenteraan khas Presiden Vladimir Putin di Ukraine yang dilancarkan pada 24 Februari lalu.

“Jika sistem tenaga Ukraine bersedia untuk menerima dan membayar, maka (loji) akan berfungsi untuk Ukraine.

“Jika tidak, maka (loji itu) akan berfungsi untuk Russia,” kata Timbalan Perdana Menteri Marat Khusnullin semalam.

Kenyataannya dibuat selepas pegawai Russia memberitahu bahawa Moscow berhasrat untuk kekal di wilayah yang dikuasainya di selatan Ukraine, seperti Kherson dan sebahagian besar Zaporizhzhia.

“Kami mempunyai banyak pengalaman bekerja dengan loji kuasa nuklear, kami mempunyai syarikat di Russia yang mempunyai pengalaman ini,” kata Khusnullin.

Beliau berkata tidak syak lagi kilang Zaporizhzhia akan terus beroperasi.

Agensi nuklear Ukraine, Energoatom berkata pada Khamis berkata loji itu terus memberi sambungan kepada bekalan elektrik dan grid kuasa negara.

Bagaimanapun, jurucakap Energoatom, Leonid Oliynyk berkata rakyat Russia tidak mempunyai kapasiti teknikal untuk membekalkan tenaga daripada loji kuasa nuklear Zaporizhzhia ke Russia atau Crimea.

“Ini memerlukan kos dan masa…. dan dalam sebulan atau dua Ukraine akan mengawalnya semula,” katanya.

Oliynyk berkata Russia tidak mempunyai keupayaan untuk memotong bekalan elektrik ke Ukraine, kerana “Ukraine mengawal semua peralatan yang berkaitan”.

Pada 2021, sebelum tercetusnya konflik, loji itu menyumbang satu perlima daripada pengeluaran elektrik tahunan Ukraine dan hampir separuh daripada tenaga elektrik yang dijana dalam loji kuasa nuklear negara itu.

Awal Mac lalu, tentera Russia mengawal loji di bandar Enerhodar, dipisahkan oleh sungai Dnipro dari ibu kota wilayah Zaporizhzhia yang masih di bawah kawalan Kyiv.

Pertempuran meletus di loji itu pada hari-hari pertama konflik, menimbulkan kebimbangan kemungkinan bencana nuklear di negara di mana reaktor nuklear meletup di Chernobyl pada 1986.

Pegawai Russia dan pihak berkuasa yang dilantik Moscow berkata minggu lalu bahawa wilayah Kherson di Ukraine, mungkin akan menjadi sebahagian daripada Russia. – Agensi


Dewan Rakyat tangguh lagi pemilihan Timbalan Speaker

Usul pemilihan Timbalan Yang di-Pertua Dewan Rakyat bagi menggantikan Datuk Seri Azalina Othman Said yang dijadualkan hari ini sekali lagi ditangguhkan

Usul penangguhan tersebut dibuat Timbalan Menteri di Jabatan Perdana Menteri Datuk Mas Ermieyati Samsudin yang mencadangkan usul yang berada di perkara nombor 1 dalam Aturan Urusan Mesyuarat hari ini, ditangguh ke persidangan akan datang, lapor Bernama.

“Bahawa menurut Peraturan Mesyuarat 90 (2) dengan persetujuan Tuan Yang Dipertua, saya mengemukakan usul untuk menghentikan kuat kuasa Aturan Mesyuarat 6 iaitu bagi menangguhkan pemilihan timbalan speaker ke mesyuarat kedua yang akan datang,” katanya.

Usul itu kemudian dipersetujui secara sebulat suara oleh ahli dewan.

Pada 23 Ogos tahun lepas, Azalina melepaskan jawatan itu, namun tetap menggalas tanggungjawab sebagai Timbalan Yang Dipertua Dewan Rakyat sementara, sepanjang tempoh persidangan itu berlangsung.

Ketika persidangan pada 25 Oktober, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar memaklumkan kepada Dewan Rakyat bahawa pemilihan Timbalan Yang Dipertua Dewan Rakyat ditangguhkan ke persidangan akan datang.

Menurut Wan Junaidi, usul perkara itu pada asalnya disenaraikan dalam Aturan Urusan Mesyuarat Kedua Penggal Keempat yang lepas tetapi ditangguhkan bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah Timbalan Yang Dipertua Dewan Rakyat daripada dua kepada tiga orang.

Perkara 57 (1)(b) Perlembagaan Persekutuan menyatakan Dewan Rakyat hendaklah dari semasa ke semasa memilih dua orang Timbalan Yang Dipertua daripada kalangan Ahli Dewan Rakyat.


Sembilan kematian semalam, kes baharu turun kepada 1,128

Kementerian Kesihatan (KKM) melaporkan sembilan pesakit meninggal dunia akibat komplikasi Covid-19 dalam tempoh 24 jam semalam (Selasa, 7 Jun 2022) – jumlah paling ramai dalam tempoh kira-kira sebulan lalu.

Rekod laman sesawang Github KKM menunjukkan kali terakhir negara mencatat jumlah kematian harian tertinggi ialah pada 3 Mei lalu, juga sebanyak sembilan kes.

Kematian yang direkodkan semalam membabitkan masing-masing dua kes di Kedah dan Melaka, dan masing-masing satu kes di Johor, Pulau Pinang, Selangor, Terengganu dan Kuala Lumpur.

Empat daripada kes kematian itu adalah di luar fasiliti kesihatan atau ‘brought in death’ (BID).

Angka terbaharu itu menjadikan kumulatif kematian sejak awal penularan Covid-19 di negara ini pada 2020 hingga semalam meningkat kepada 35,699 kes, termasuk 7,567 kes BID.

Sementara itu, KKM juga memaklumkan 1,128 jangkitan baharu dikesan semalam, turun sedikit berbanding 1,330 kes pada Isnin.

Jumlah itu menjadikan kumulatif keseluruhan kes positif sejak Januari 2020 sebanyak 4,517,447 kes, termasuk 37,166 kes import.

Dalam tempoh sama seramai 4,460,546 pesakit telah sembuh, termasuk 1,547 pesakit yang pulih semalam.

Sehingga semalam, sebanyak 21,202 kes masih aktif – turun 428 kes berbanding Isnin – dengan 20,239 pesakit masih menjalani kuarantin di rumah; 20 ditempatkan di PKRC; 918 dirawat di hospital; dan 25 dimasukkan ke unit rawatan rapi, termasuk 12 daripadanya memerlukan alat bantuan pernafasan.

Daripada jumlah jangkitan baharu semalam, 771 kes melibatkan individu yang telah menerima dos penggalak vaksin Covid-19, penerima dua dos (232 kes); individu tidak divaksinasi (108 kes); dan 17 kes melibatkan penerima belum lengkap vaksinasi.

Berikut adalah kes baharu setiap negeri semalam dan jumlah kumulatif positif sejak Januari 2020:


PM tegur penguatkuasa agar bertimbang rasa, berpada-pada kenakan kompaun

Susulan tular beberapa peniaga kecil dikenakan kompaun yang agak tinggi kerana melanggar pematuhan prosedur operasi standard (SOP) Covid-19, Tan Sri Muhyiddin Yassin hari ini menggesa supaya pihak penguatkuasa lebih bertimbang rasa sebelum mengenakan kompaun tersebut.

Perdana Menteri berkata kerajaan memahami dengan kesusahan yang sedang dihadapi oleh rakyat yang terjejas pendapatan ekoran penularan pandemik dan pelbagai kerja terpaksa dilakukan oleh orang ramai yang berdepan kesempitan hidup untuk menampung perbelanjaan.

“Saya faham dan juga menginsafi kesusahan rakyat untuk mencari punca pendapatan bagi menjamin kelangsungan hidup dalam situasi pandemik ini.

“Ada yang berikthiar untuk menjalankan perniagaan kecil-kecilan untuk menampung perbelanjaan seperti menjual burger, makanan ringan, minuman atau pun hasil tanaman masing-masing,” kata beliau dalam Program Kampung Hijau hari ini.

Muhyiddin menyifatkan peniaga kecil ini bukan lah sebuah syarikat besar yang memiliki keuntungan tinggi dan tindakan kompaun yang tidak munasabah hanya akan menambah kesulitan kepada mereka.

“Mereka ini bukan pemilik syarikat ataupun pertubuhan perniagaan yang besar tapi hanya pemegang lesen untuk berniaga sendiri secara kecil-kecilan, jadi kalau pun nak ambil tindakan kerana melanggar SOP dan peraturan kita kena bertimbang rasa lah.

“Kenakan kompaun tapi berpada-pada lah dengan kadar yang munasabah,” katanya.

Menurut Muhyiddin, sememangnya pihak berkuasa perlu tegas dalam tindakan yang diambil namun mereka juga perlu ada sedikit sifat perikemanusiaan dan membuat pertimbangan yang wajar sebelum menjatuhkan hukuman terhadap mana-mana individu yang didapati bersalah.

“Ketegasan ini penting untuk kita pastikan peraturan yang ada ini dipatuhi, tapi pada masa sama perlu ada perikemanusiaan dalam tindakan diambil menurut ruang lingkup undang-undang supaya usaha kita mendidik masyarakat dan komuniti ini boleh diterima,” ujarnya lagi.

Muhyiddin juga berharap supaya persefahaman antara masyarakat dengan pihak berkuasa dapat dicapai bagi memastikan usaha kerajaan menangani wabak Covid-19 dapat tercapai.

“Saya harap kerjasama dan persefahaman yang baik antara masyarakat dengan pihak penguatkuasa akan mampu memperkasakan lagi komuniti untuk bersama-sama membendung jangkitan virus Covid-19 ini dapat dicapai,” katanya lagi.

Semalam, tular seorang peniaga burger dikompaun RM50,000 kerana melanggar SOP dengan berniaga lebih masa. Susulan itu, pelbagai pihak meluahkan rasa tidak puas hati dan menyalahkan pihak kerajaan berhubung isu tersebut.


Melengah rayuan mahkamah kesan buruk kepada UMNO, BN: Peguam

Kebergantungan UMNO dan Barisan Nasional (BN) kepada kelompok Kluster Mahkamah akan memberi implikasi buruk kepada parti itu pada Pilihan Raya Umum Ke-15, kata seorang peguam hari ini (2 September).

Peguam bela dan peguam cara Abd Fahmi Moin berkata bagaimanapun, keadaan mungkin berbeza sekiranya pemimpin yang dilabel kelompok Kluster Mahkamah itu berundur terlebih dahulu sehingga kes mereka selesai.

“Bagaimanapun, mereka (UMNO dan BN) masih bergantung kepada pemimpin-pemimpin (kelompok dilabel kluster mahkamah) ini dan implikasinya adalah sangat buruk menjelang PRU akan datang.

“Keadaan mungkin berbeza jika sebelum ini parti itu menerima kenyataan bahawa terdapat kluster mahkamah dan berundur bagi memberi laluan kepada pemimpin baharu menerajui parti, sehingga dibuktikan tidak bersalah,” katanya memetik laporan BH hari ini.

Abd Fahmi yang juga bekas Timbalan Pendakwa Raya berkata demikian ketika mengulas proses rayuan yang perlu dibuat oleh tertuduh setelah didapati bersalah dan dijatuhi hukuman.

Beliau juga secara khusus merujuk kepada rayuan melibatkan bekas Perdana Menteri Datuk Seri Najib Razak dan Datin Seri Rosmah Mansor.

Menurut Abd Fahmi, proses rayuan yang terlalu lama akan memberi impak menjelang PRU-15 kerana rakyat akan melihat seolah-olah mereka cuba melengah-lengahkan proses mahkamah.

“Sebelum ini rayuan Najib mengambil masa yang lama kerana permohonan penangguhan atas pelbagai alasan dibuat oleh peguam bela.

“Jika keadaan sama berlaku untuk kes Rosmah, maka ia akan memberi tekanan lebih berat kepada UMNO dan BN, kerana rakyat akan melihat dan menilai seolah-olah beliau melengah-lengahkan proses mahkamah.

“Walaupun Rosmah bukanlah seorang pemimpin UMNO, namun kes ini akan memberikan implikasi negatif kepada usaha UMNO dan BN untuk memenangi PRU-15,” katanya.

Untuk rekod, Rosmah mempunyai tempoh 14 hari bermula hari ini untuk memfailkan notis rayuan terhadap keputusan Mahkamah Tinggi semalam, berhubung kes rasuah membabitkan projek hibrid solar bernilai RM1.25 bilion.

Bekas Wanita Pertama Malaysia itu disabit dan dijatuhkan hukuman penjara 10 tahun dan denda RM970 juta selepas didapati bersalah atas tiga tuduhan rasuah membabitkan projek solar hibrid untuk 369 sekolah luar bandar di Sarawak.

Terdahulu, pada 23 Ogos lalu, Mahkamah Persekutuan mengekalkan sabitan dan hukuman 12 tahun penjara serta denda RM210 juta dikenakan Hakmaha Tinggi pada Julai 2020, setelah mendapati Najib bersalah atas tuduhan penyelewengan RM42 juta dana SRC International Sdn Bhd.

Najib kini sedang menjalani hukuman di Penjara Kajang.


Din Ketapi umum keluar parti lagi, tapi masih mesra kerajaan

Datuk Mohamaddin Ketapi sekali lagi mengumumkan keluar parti selepas langkah sama dilakukan semasa meninggalkan Parti Warisan sebelum ini.

Ahli Parlimen Lahad Datu dan Ahli Dewan Undangan Negeri (ADUN) Segama itu mengumumkan keputusan keluar daripada Bersatu hari ini selepas menyertainya pada November tahun lalu.

Mohamaddin memberi alasan keluar parti kali ini disebabkan tidak diberikan peranan dalam parti berkenaan.

Katanya, ia termasuk di kawasan Parlimen Lahad Datu yang diwakilinya berikutan semua hal parti itu hanya dikendalikan pemimpin sedia ada Bersatu.

“Keputusan keluar daripada Bersatu ini kerana saya tidak diberi peranan yang dijanjikan untuk memperkukuhkan parti itu sebelum ini.

“Saya dijanjikan peranan untuk memimpin parti di kawasan saya di Parlimen Lahad Datu dan Dewan Undangan Negeri (DUN) Segama, namun setelah lebih enam bulan tiada sebarang peranan yang diberikan,” katanya dipetik laporan media.

Mohamaddin yang juga bekas Menteri Pelancongan, Seni dan Budaya keluar daripada Parti Warisan pada Oktober tahun lalu sebelum menyertai Bersatu sebulan kemudian.


Menjaga kehormatan wanita, aib individu yang telah bertaubat

Saya kira sudah terlalu banyak contoh insiden kelancangan mulut dan biadabnya tindakan sesetengah pihak yang tanpa segan silu bercakap mengenai hal sulit seperti aib dan ciri kehormatan wanita.

Berulang kali diperjelaskan bahawa tanggungjawab menjaga adab, memelihara kehormatan dan membawa semula elemen malu serta menanam sifat haya’ dalam komuniti itu merupakan satu bebanan dan amanah yang cukup besar. Peguam, Fatihah Jamhari dan saya telah mengulas lanjut isu sama melalui Bernama Radio dan IKIM FM.

Hari ini perkara sama berulang apabila kita dijelikkan dengan kisah seorang aktor bercerita tentang tingkah laku seorang pelakon wanita yang wataknya diperkosa dalam sebuah filem secara eksplisit malah didedahkan pada khalayak tentang keadaan nafsu beliau yang membuak-buak ketika itu di sebuah rancangan sketsa komedi yang ditularkan semula di Twitter.

Diiringi pula dengan komen mengapi-api serta gelak tawa si pengacara, tetamu jemputan dan para hadirin. Memualkan.

Dahulu digembar-gemburkan di sosial media mengenai bentuk alat sulit perempuan atas nama “liberalisasi hak wanita”.

Kali ini diceritakan tanpa malu tentang aib seorang individu yang sudah bertaubat malah telah meninggalkan industri penuh maksiat itu namun dengan tidak semena-mena aib itu ditertawakan dan ‘ditayang’ semula ke dunia akibat rendahnya akhlak & adab beberapa ‘penghibur’ seni tersebut.

Manusia diberi akal untuk berfikir, namun nafsu seringkali mengatasi akal dalam banyak perkara. Salah satu cara bagi mengawal dan menghentikan amarah serta ledakan nafsu seseorang ialah melalui jalan perundangan dan pendidikan berterusan.

Maqasid syariah turut membenarkan tindakan undang-undang kerana agama dan keturunan seseorang wajib dipelihara demi maslahah syarak dan umum.

Peringatan keras Rasulullah S.AW dalam sebuah hadis yang diriwayatkan oleh Ma’qil bin Yasar R.A apabila Baginda bersabda:

لَأَنْ يُطْعَنَ فِي رَأْسِ أَحَدِكُمْ بِمِخْيَطٍ مِنْ حَدِيدٍ خَيْرٌ لَهُ مِنْ أَنْ يَمَسَّ امْرَأَةً لَا تَحِلُّ لَهُ

Maksudnya: Sekiranya dicucuk kepala salah seorang kamu dengan jarum daripada besi itu adalah lebih baik buat dirinya berbanding dia menyentuh seorang wanita yang tidak halal baginya. [Riwayat Al-Thabrani (486)]

Begitu juga firman Allah S.W.T yang menyebut:

قُلْ لِلْمُؤْمِنِينَ يَغُضُّوا مِنْ أَبْصَارِهِمْ

Maksudnya: Katakanlah (wahai Muhammad) kepada golongan yang beriman hendaklah mereka itu menundukkan pandangan mereka. [Surah Al-Nur (30)]

Sebagai ahli masyarakat, hak undang-undang kita bila berhadapan perkara ini ialah untuk melaporkan kepada SKMM atas sebab kandungan jelik dan berbaur lucah. Doa-doa agar kandungan itu dilupuskan & pihak berkuasa menyiasat perkara ini.

Selain itu, perlu diboikot juga semua drama, filem atau sketsa yang mempunyai unsur romantis, tidak menutup aurat apatah lagi paparan aksi di ranjang. Terlalu banyak yang merapu dari yang memberi manfaat.

Kalau malas fikir soal halal haram, kasihanilah anak-anak kita, generasi muda. Statistik tontotan porn*grafi, kes zina, anak luar nikah, mangsa gangguan seksual serta rogol bawah umur bukan sedikit.

Kepada barisan pelawak dan artis, kalian mudah menutur itu ini atas alasan “hiburan” tapi bayangkan jika kena batang hidung sendiri (pada isteri, adik, kakak atau anak sendiri), kesannya bukan kepalang. Rogol adalah jenayah yang boleh membunuh individu serta ahli keluarga mangsa, dari luar dan dalam. Moga dijauhkan.

Manakala, tanggungjawab pihak kerajaan untuk membanteras gejala lucah ini adalah dengan membentangkan Rang Undang-Undang Anti-Gangguan Seksual (RUU) sesegera mungkin dan sementara itu boleh melaksanakan peraturan atau polisi yang lebih menjaga kehormatan & maruah ahli masyarakat secara serius.

Sebagai contoh, sekat kemasukan elemen hiperseksualiti dalam industri hiburan dan memberi penalti sekiranya ada artis yang buat jenaka rogol. Adapun perlu juga diperkasakan secara meluas, iklan berciri infografik yang menerangkan tentang konsep & perihal RUU tersebut di stesen TV nasional serta media massa.

Kalau boleh saya ulas sedikit mengenai isu Qawwamah (kepimpinan lelaki ke atas wanita), suami pelakon yang berhijrah itu adalah contoh seorang pasangan yang berperwatakan Qawwam.

Beliau menegur tegas secara berhemah malah menasihati pihak produksi di samping cuba menjaga aib isteri sejurus selepas “lawak r*gol” itu tersebar.

Sebenarnya boleh sahaja beliau terus buat laporan polis atau failkan tuntutan saman malu (agar mana2 produksi atau individu seni lebih berhati-hati selepas ini) tetapi mereka ambil keputusan untuk keluarkan kenyataan balas sahaja. Kita hormat pendirian mereka. Syabas si suami.

Nur Farihah Meor
Aktivis masyarakat

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Empat negeri di luar Lembah Klang catat lonjakan kes baharu

Empat negeri di luar ‘kawasan panas’ Lembah Klang merekodkan lonjakan mendadak jangkitan baharu Covid-19 dalam tempoh 24 jam sehingga 12 tengah hari tadi.

Mengikut data yang dikeluarkan Kementerian Kesihatan (KKM) hari ini, Kedah merekodkan lonjakan tertinggi dengan jangkitan baharu meningkat kepada 1,281 kes berbanding 1,212 semalam, manakala Sabah turut mencatat kenaikan kepada 1,066 kes berbanding 776 kes semalam.

Kes di Negeri Sembilan kembali melonjak kepada 1,079 berbanding 884 kes yang dicatatkan semalam, manakala Johor juga merekodkan 1,104 kes berbanding 1,054 kes semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam, 16,840 kes baharu dilaporkan di seluruh negara menjadikan keseluruhannya 1,095,486 kes kumulatif sejak wabak Covid-19 melanda negara awal tahun lalu.

Beliau berkata Selangor, walaupun mengalami penurunan jangkitan dalam tempoh itu, kekal tertinggi dengan mencatatkan 6,092 kes berbanding 7,163 semalam, manakala Wilayah Persekutuan Kuala Lumpur turut merekodkan penurunan daripada 2,138 semalam kepada 2,114 kes hari ini.

Mengikut data itu sembilan negeri mencatatkan peningkatan kes. Perlis turut mencatatkan kes 13 kes berbanding 10 jangkitan semalam.


Warisan tak bersekongkol dengan parti lain: Azis Jamman

Parti Warisan (Warisan) bertanding dalam Pilihan Raya Negeri (PRN) Johor bagi memberikan pilihan kepada rakyat berikutan prestasi hambar Pakatan Harapan (PH) pada PRN Melaka dan Sarawak tahun lepas.

Ketua Wira Warisan Datuk Azis Jamman berkata keputusan pilihan raya di kedua-dua negeri adalah petunjuk jelas bahawa pengundi tidak lagi menyokong PH, lapor Bernama.

“Justeru, penglibatan Warisan dalam PRN Johor adalah bagi memberikan alternatif kepada pengundi yang sudah muak serta bosan dengan polemik politik kaum dan agama.

“Tuduhan DAP Socialist Youth (DAPSY) Sabah yang mendakwa Warisan bersekongkol dengan UMNO menunjukkan parti itu terdesak akibat kemerosotan sokongan kepada DAP,” menurutnya dalam kenyataan hari ini.

Beliau berkata jika DAP sememangnya tidak pernah menolak mana-mana parti pembangkang untuk bertanding di Semenanjung kerana ia adalah hak demokrasi setiap parti maka ia tidak sepatutnya mempersoal langkah Warisan bertanding di Johor.

“Kami sudah bosan dengan lakonan PH di Parlimen. Mereka mengeluarkan kata-kata marah dan mengibas tangan mereka di hadapan televisyen namun di sebalik tabir, mereka telah membuat perjanjian untuk berkecuali. Jika UMNO lahir di Istana Johor, mungkin Johor juga merupakan negeri kelahiran Warisan di bumi Semenanjung.

“Jika sejarah telah membuktikan bahawa rakyat Sabah boleh menerima parti-parti yang lahir di bumi Semenanjung, dalam kemelut politik yang melanda negara hari ini selain rakyat hilang kepercayaan terhadap ahli politik, Warisan merupakan parti yang boleh menjadi pilihan untuk rakyat Johor atas rekod prestasi Warisan yang terbukti mempunyai prinsip dan mengutamakan mandat rakyat pada Pilihan Raya Umum yang lepas daripada kepentingan peribadi,” katanya.

Azis juga berkata Warisan serius dan ikhlas untuk membawa Malaysia ke arah yang lebih progresif dan bersatu.

Beliau berkata Warisan selama ini konsisten dan enggan menandatangani Memorandum Persefahaman dengan kerajaan yang akan menjadikan pembangkang tidak berkesan dan tanpa tujuan lagi.


The Malay revolt: Kit Siang terlupa landskap politik Malaysia berubah

Lim Kit Siang menulis di blognya mengenai fenomena “green tide” atau gelombang hijau dalam PRU-15. Ia merujuk kepada kejayaan Perikatan Nasional memenangi 74 kerusi Parlimen, 43 daripadanya ialah kerusi yang dimenangi PAS.

Katanya, jika sesuatu tidak dilakukan, Malaysia akan menjadi sebuah Negara Islam menjelang PRU-17.

Katanya lagi, “the “green tide” phenomenon was among others, the creation of the toxic politics of lies, fear, hate, race, and religion, and the unexpected result of the lowering of the voting age to 18, adding 1.4 million new votes to the electoral roll”.

(Terjemahan: fenomena “gelombang hijau” antara lain adalah ciptaan politik toksik pembohongan, ketakutan, kebencian, perkauman, agama dan hasil tak terjangka penurunan umur pengundi ke 18 tahun, menambah 1.4 juta pengundi baharu dalam daftar pemilih)

Sehubungan itu, menurut Lim Kit Siang, kebangkitan “gelombang hijau” yang merujuk kepada pertambahan mendadak kerusi PAS di Parlimen mesti disekat.

Tulisan Lim Kit Siang ini menyerlahkan sisi Islamophobia DAP. Kebencian DAP terhadap Islam terpampang dengan jelas, walaupun hujahnya mengenai “green tide” adalah meleset.

Kenapa saya kata meleset?

Lim Kit Siang gagal melihat kejayaan Perikatan Nasional memenangi 74 kerusi termasuk 1 di Sabah dan 1 di Sarawak adalah cerminan penolakan orang Melayu/Bumiputera terhadap politik rasuah dan penyelewengan kuasa yang telah pun bermula sejak tahun 1999.

Mungkin Lim Kit Siang lupa bahawa landskap politik Malaysia telah mula berubah sejak zaman Reformasi 1998 yang dikepalai oleh Datuk Seri Anwar Ibrahim.

Dalam pilihan raya umum 1999, Barisan Alternatif yang dianggotai oleh KEADILAN, PAS dan DAP menjadi manifestasi awal tentang kewujudan buat pertama kalinya blok politik pembangkang rentas kaum untuk melawan dominasi Barisan Nasional.

Dalam PRU 1999, tercetus fenomena “the Malay revolt” yang menyaksikan BN kehilangan banyak kerusi di negeri-negeri majoriti besar Malayu (the Malay heartland) seperti Kedah, Kelantan dan Terengganu.

Orang Melayu pada ketika itu amat simpati dengan nasib Anwar Ibrahim yang dipecat daripada jawatan Timbalan Perdana Menteri dan dimalukan dengan tuduhan salah laku moral. Mereka juga marah dengan amalan “kronisme” dan “nepotisme” Mahathir seperti yang didakwa oleh Anwar. Lalu mereka menghukum UMNO dan BN dalam PRU 1999.

Hasilnya, PAS mencapai prestasi yang amat baik. Selain daripada mengekalkan negeri Kelantan, parti itu juga mengambil alih kerajaan negeri Trengganu daripada BN. Kekuatan PAS di Parlimen bertambah daripada hanya 7 kerusi pada tahun 1995 kepada 27 kerusi. Di peringkat negeri, kerusi PAS bertambah daripada 33 kerusi kepada 98 kerusi.

Malah, Lim Kit Siang kalah di Tanjong dan Karpal Singh kalah di Jelutong. Tempat Lim Kit Siang sebagai Ketua Pembangkang di Parlimen diambil oleh Presiden PAS, Tuan Guru Haji Abdul Hadi Awang.

Pada ketika itu Lim Kit Siang tidak pula bercakap mengenai “the green tide”.

Fenomena “the Malay revolt” dalam PRU 1999 ini telah menyebabkan Tun Mahathir menambah kawasan-kawasan campuran kaum (ethnically mixed constituencies) dalam persempadanan semula pilihan raya yang dilaksanakan selepas PRU 1999. Ini kerana, BN merasakan ia tidak boleh lagi berharap kepada pengundi Melayu semata-mata untuk memenangi pilihan raya.

Malah tidak keterlaluan jika dikatakan kemenangan BN dalam PRU 1999 adalah disebabkan oleh sokongan pengundi Cina.

Ia sesuatu yang tidak dijangka oleh DAP.

Selepas itu, BN menang besar dalam PRU 2004 setelah Tun Mahathir meletak jawatan dan digantikan dengan Datuk Seri Abdullah Ahmad Badawi. Imej Pak Lah sebagai “Mr Clean” selain ayahandanya yang merupakan tokoh ulama terkenal menarik semula sokongan orang Melayu kepada UMNO dan BN.

Namun, kemenangan ini tidak kekal lama. Dalam PRU 2008, BN buat pertama kalinya selepas PRU 1969 kehilangan majoriti 2/3 di Parlimen. Isu utama yang dibawa oleh pembangkang (pada ketika itu Pakatan Rakyat yang dianggotai oleh PKR, PAS dan DAP) ialah kenaikan harga minyak dan isu “budak-budak tingkat 4” (the 4th floor boys) yang merujuk kepada pegawai-pegawai Pak Lah di Tingkat 4 Pejabat Perdana Menteri yang dikatakan mendominasi politik dan perniagaan di Malaysia.

Kesannya, kerusi Parlimen BN berkurang 58 kerusi, iaitu daripada 198 kerusi kepada 140 kerusi. PR pula menambah 62 kerusi daripada 20 kerusi kepada 82 kerusi.

Dalam PRU 2013, kedudukan BN bertambah buruk. Daripada hilang majoriti 2/3, BN hilang undi popular dengan hanya memperolehi 47.4% undi keseluruhan. Kerusi Parlimen BN berkurangan daripada 140 kepada 133 dan kerusi PR meningkat daripada 82 kepada 89 kerusi.

Walaupun mendapat 50.9% undi popular, PR gagal membentuk kerajaan kerana bilangan kerusi BN melebih kerusi PR. Anwar mengadakan siri himpunan “Black Out” secara besar-besaran di seluruh negara bagi memprotes keputusan PRU 2013. Siri himpunan ini gagal membuahkan apa-apa hasil.

BN akhirnya tewas dalam PRU 2018 dengan hanya memenangi 79 kerusi Parlimen.

PH (yang dianggotai oleh PKR, DAP, BERSATU dan AMANAH) yang bertanding menggunakan logo PKR memenangi 104 kerusi dan 9 lagi kerusi di Sarawak yang bertanding menggunakan logo DAP. PAS yang bertanding solo hanya memenangi 18 kerusi.

Kekalahan BN dalam PRU 2018 adalah pengakhiran BN sebagai parti dominan di Malaysia.

Sepertimana dalam siri PRU sebelum ini, kekalahan BN tidak disebabkan oleh fenomena kebangkitan Negara Islam atau “the green tide”, tetapi penolakan pengundi terhadap amalan rasuah dan penyelewengan yang dikaitan dengan BN. Dalam PRU-14, slogan kleptokrasi yang berkait dengan skandal 1MDB menjadi war-cry PH dalam meruntuhkan dominasi politik BN dan ia berjaya.

Dalam PRU 2022 (PRU 15), kerusi Parlimen yang dimenangi oleh BN menurun lagi kepada hanya 30. Kemunculan Perikatan Nasional sebagai sebuah gabungan politik pelbagai kaum yang dianggotai oleh Bersatu, PAS, Gerakan, SAPP dan STAR (sebelum STAR keluar PN) dilihat oleh orang Melayu sebagai alternatif terbaik kepada BN yang masih dibelenggu oleh imej kleptokrat.

PN sebuah parti baharu berjaya memenangi 74 kerusi yang sebahagian besarnya adalah kerusi-kerusi majoriti Melayu.

Kejayaan PN memenangi 74 kerusi terutamanya di kerusi-kerusi majoriti Melayu adalah kesinambungan daripada kemerosotan sokongan pengundi Melayu kepada BN sejak PRU 1999 lagi yang disebabkan oleh penolakan orang Melayu terhadap imej kleptokrat BN.

Ianya merupakan jelmaan kesedaran orang Melayu terhadap perjuangan politik yang berasaskan nilai integriti dan anti- rasuah, bukan sebab kebangkitan “Islamic religous bigotry” sepertimana yang cuba digembar-gemburkan oleh Kit Siang dan DAP.

Lim Kit Siang memaparkan sikap Islamophobia yang melampau dengan menggelar kebangkitan orang Melayu ini sebagai “the green tide”. This is an insult to the Malays’ intelligence and dignity.

Saya faham benar pemikiran DAP. Mereka mahu mengelakkan kecelakaan yang bakal menimpa DAP apabila parti itu memutuskan untuk bekerjasama dengan BN dalam kerajaan campuran yang dibentuk selepas PRU 15.

Di mana suara anti kleptokrasi DAP? Diam membisu seribu bahasa!

Propaganda “green tide” ini sebenarnya dihala kepada penyokong tegar DAP dalam kalangan pengundi Cina. Lim Kit Siang ingin menimbulkan ketakutan dalam kalangan pengundi Cina supaya jangan menyokong PN kerana di dalam PN ada PAS.

Dia tidak peduli kesan propaganda ini kepada minda orang Melayu yang mungkin akan bertambah sokongannya kepada PN. Jika ini berlaku, UMNO akan terkubur terus dalam PRU 16. Lim Kit Siang tidak peduli jika UMNO terkubur.

Dia cuma ingin beritahu pengundi Cina supaya menelan bulat-bulat pembohongan DAP sebelum PRU 15 apabila pemimpin parti itu sanggup duduk semeja di dalam Kabinet dengan kumpulan yang mereka gelar sebagai penyamun di dalam lagu “hoi ya hoi” yang tersohor itu.

Lim Kit Siang berbohong kepada pengundi Cina dengan menggunakan PAS sebagai scape goat. Yang bermain politik toksik pembohongan, kebencian, perkauman dan keagamaan ialah Lim Kit Siang dan DAP.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Arab Saudi rancang ubah suai enam tempat bersejarah di Makkah

Projek pembinaan semula dan pengubahsuaian sedang dijalankan di enam tempat bersejarah Islam dan muzium di sekitar Makkah, lapor media Arab Saudi.

Tapak bersejarah itu termasuk di wilayah Hudaybiyyah di mana Perjanjian Hidaybiyyah antara Nabi Muhammad SAW serta umat Islam dengan suku Quraish yang dimeterai pada tahun 6 Hijrah

Laporan juga menyebut jawatankuasa eksekutif untuk tapak dan muzium sejarah Islam turut melawat Bir Tuwa, Jabal Thur, Terusan Ain Zubaydah yang berusia 1,200 tahun, Mina dan Gua Hira di Jabal Nur.

Salah satu daripada projek penting ialah pembinaan Pusat Budaya Jabal Al-Nur.

Jabal Nur yang menempatkan Gua Hira menjadi satu tempat yang signifikan bagi umat Islam kerana di situlah Nabi Muhammad SAW menerima wahyu pertama dan ayat suci al-Quran.

Sementara itu, projek pembangunan dikenali sebagai Masar yang memfokuskan kepada pembinaan jalan, kedai, hotel dan kediaman giat dijalankan di sekitar Makkah.

Projek Masar menyasar untuk mencapai objektif Arab Saudi untuk meningkatkan jemaah umrah kepada 30 juta menjelang 2030, serta meningkatkan kualiti kehidupan di Tanah Suci itu. – Agensi


Kartel ayam rancang tutup ladang dua hari, protes kerajaan: Utusan

Sekumpulan kartel industri ternakan ayam dilaporkan merancang menutup ladang ternakan pada Sabtu dan Ahad ini sebagai protes kepada kerajaan yang dikatakan lambat melakukan bayaran subsidi harga ayam sebanyak 60 sen.

Penutupan itu bukan sahaja bakal meningkatkan harga ayam di pasaran, malah pengguna juga perlu berebut untuk mendapatkan bekalan yang dicatu oleh mereka malah turut menjejaskan operasi perniagaan pembekal.

Utusan memetik sumber sebagai berkata tindakan yang didalangi sebuah persatuan dipercayai merancang melaksanakan penutupan ladang ayam selama dua hari tersebut bagi memboikot kerajaan.

Malah satu pekeliling yang dikeluarkan semalam oleh sebuah syarikat ladang ternakan di Melaka kepada pembekal memaklumkan bekalan ayam akan dihentikan pada 21 hingga 22 Mei ini atas alasan ‘masalah-masalah ayam di ladang ternakan’.

Menurut sumber tersebut, strategi lama ‘tangan hitam’ itu mencatu ayam di dalam pasaran sebelum ini telah gagal hingga mereka mengambil keputusan menutup ladang-ladang ayam.

“Saya percaya niat mereka adalah untuk boikot kerajaan, pengguna dan pihak lain.

“Alasan mereka lakukan itu juga adalah kerana kos dedak dan anak ayam yang semakin meningkat serta kelewatan bayaran subsidi daripada pihak berkuasa.

“Sebab strategi peladang hari ini catu atau kurangkan ayam kepada pembekal tidak berjaya. Kerajaan tak ambil peduli pun walau banyak pembekal mahupun pengguna mengadu tidak dapat bekalan ayam sepatutnya,” katanya memetik laporan Utusan.

Terdahulu, akhbar itu mendedahkan kewujudan kartel yang mengawal harga pasaran ayam di negara ini didakwa menyebabkan harga ternakan itu tidak menentu di pasaran sejak kebelakangan ini.

Malah, hampir keseluruhan rantaian industri penternakan itu dikawal beberapa kartel besar yang menggunakan persatuan sebagai kaedah penyamaran perbuatan mereka.

Sumber menambah, penutupan ladang ternakan ayam itu akan menyebabkan pasaran tidak lagi dapat menampung permintaan pengguna kerana rantaian akan terputus sepenuhnya apabila ia berlaku.

Jelasnya, pembekal terpaksa mengikut kenaikan dari ladang lalu menyebabkan penjual terpaksa jual dengan harga tinggi kepada pengguna walaupun antara tiga komponen itu sudah melebihi harga kawalan.

“Sebelum ini ada kenaikan tapi sejak seminggu dua ini kenaikan mendadak sehingga Kementerian Perdagangan Dalam Negeri dan Hal Ehwal Pengguna (KPDNHEP) banyak saman kami. Saman itu juga tinggi dan melampau.

“Maksud di sini apa yang peladang nak beritahu sebenarnya adalah kenaikan harga itu disebabkan kos bela ayam.

“Punca masalah adalah satu dunia, banyak negara mula berhenti eksport gandum dan jagung sedangkan sebelum ini jika dua barangan itu tidak berkualiti ia akan menyebabkan tumbesaran ayam terbantut,” jelasnya.

Tambahnya, ia kini bukan lagi isu atau masalah mengenai harga tetapi lebih kepada bekalan makanan asas masyarakat negara yang bakal terputus lalu menghuru-harakan pasaran industri negara.

“KPDNHEP perlu selesaikan masalah ini sebenarnya tapi mereka hanya mahu jadi ‘juara’ untuk kekalkan harga murah tanpa selesaikan masalah induk kepada penternak. Kerugian demi kerugian penternak harus tanggung.

“Mungkin ini masanya untuk mereka buat sesuatu agar kerajaan tahu akan masalah utama dan mula ambil serius. Jika tidak perang antara peladang dan pihak berkuasa akan terus berlanjutan, korbannya rakyat biasa,” katanya.

Sementara itu, seorang peniaga di Pasar Borong Selayang, turut khuatir akan tindakan yang bakal diambil oleh peladang kerana secara tidak langsung akan menjejaskan operasi perniagaan mereka lalu memaksa mereka untuk meningkatkan harga jualan ayam.

“Kerajaan perlu menghentikan protes peladang-peladang ini, ajak mereka berbincang untuk mendengar apa masalah yang mereka hadapi sehingga mengambil keputusan ini. Jika tidak huru-hara negara hilang sumber makanan asas.

“Malah, jika perkara itu terjadi permintaan di pasaran akan meningkat tetapi tiada bekalan untuk memenuhi permintaan tersebut. Akhirnya, harga melambung tinggi, sekarang ni pun kami sudah sering dimarahi kerana harga ayam mahal jika perkara tersebut benar-benar terjadi bagaimana kita nak hadapi?,” soalnya.


Kerjasama perangi Covid-19 teras titah Agong, kata ulama PAS

Perkara teras yang terhasil daripada tujuh ketetapan oleh Yang di-Pertuan Agong dan Raja-Raja Melayu adalah kerjasama semua pihak untuk memerangi penularan wabak Covid-19 habis-habisan.

Sehubungan itu Dewan Ulamak PAS Pusat (DUPP) mengingatkan Ahli Parlimen tidak menjadikan Dewan Rakyat yang akan dibuka nanti sebagai tempat mencetuskan polimik politik tanpa kesudahan dan membelakangkan ketetapan itu.

Ketua DUPP, Dr Nik Muhammad Zawawi Salleh berkata tujuh ketetapan hasil pertemuan Yang di-Pertuan Agong dan Raja-Raja Melayu membuktikan kecaknaan pihak istana terhadap keutamaan yang perlu diberikan perhatian bagi memastikan kesejahteraan rakyat.

“Kesejahteraan negara dan rakyat terus berada di atas pertimbangan dan keutamaan yang wajar sebagaimana yang ditegaskan iaitu nyawa dan kepentingan rakyat wajib diutamakan mengatasi perkara-perkara lain.

“Adalah jelas bahawa perkara pokok yang perlu diberikan keutamaan oleh semua pihak tanpa wujud sebarang usaha mempolemikkan politik yang boleh mengeruhkan suasana perpaduan kalangan rakyat ialah usaha sama dari semua peringkat bagi memastikan angka kes positif Covid-19 dapat dilandaikan dengan segera serta usaha-usaha menjayakan program vaksinisasi mencapai matlamat imuniti kelompok 80 peratus dengan secepat mungkin,” katanya dalam kenyataan hari ini.

Ahli Parlimen Pasir Puteh itu berkata kenyataan Perdana Menteri Tan Sri Muhyiddin Yassin berkenaan sidang Parlimen ketika membentangkan Pelan Pemulihan Negara juga adalah selari dengan titah Yang di-Pertuan Agong dan Raja-Raja Melayu.

“Prosedur (sidang Parlimen) perlu dipatuhi mengikut lunas-lunas Perlembagaan Malaysia seperti notis Sidang Parlimen 28 hari sebelum tarikh persidangan, keterlibatan pelbagai kementerian dan agensi untuk penyediaan dokumen yang melibatkan keperluan pegawai-pegawai hadir bekerja di pejabat selain dari keperluan penyediaan data-data dan maklumat-maklumat yang memerlukan masa yang secukupnya oleh pihak yang berkaitan.

“DUPP menyeru kepada semua pimpinan parti politik untuk bersikap matang dalam memastikan proses semak dan imbang menerusi Sidang Parlimen yang bakal dibuka nanti, sebagai medan percambahan idea, perbahasan yang terfokus serta usaha sama di antara pihak kerajaan dan pembangkang dalam saling berkongsi pandangan,” katanya.

Pada 16 Jun lalu, Yang di-Pertuan Agong menzahirkan harapan agar angka jangkitan wabak Covid-19 dapat dilandaikan dengan segera dan berpandangan vaksinasi merupakan satu-satunya ‘exit strategy’ bagi mengawal penularan wabak Covid-19 di negara ini.

Sehubungan dengan itu, katanya, Tuanku menzahirkan pandangan bahawa kerajaan perlu bertindak tegas memudahkan birokrasi dan mempercepatkan proses vaksinasi kepada rakyat agar matlamat imuniti kelompok 80 peratus (herd immunity) dapat dicapai seawal mungkin.


Jangkitan harian turun lagi, kumulatif positif lepasi 4 juta

Jangkitan harian Covid-19 di seluruh negara dalam tempoh 24 jam semalam (Isnin, 21 Mac 2022), terus turun lima hari berturut-turut, tatkala kumulatif positif sejak awal 2020 lalu melepasi angka empat juta kes.

Menurut Kementerian Kesihatan (KKM) semalam sebanyak 17,828 jangkitan baharu dilaporkan, turun 1,277 kes berbanding 19,105 pada Ahad.

Angka itu menjadikan kumulatif positif meningkat kepada 4,010,952 kes, dengan 3,712,668 pesakit telah pulih, 34,463 kes kematian, dan 263,821 kes aktif, menurut laman sesawang CovidNOW yang dikemas kini tengah malam tadi.

Daripada jumlah kes aktif itu 255,133 pesakit menjalani kuarantin di rumah; 1,447 ditempatkan di PKRC; 6,883 dimasukkan ke hospital; dan 358 pesakit dirawat di unit rawatan rapi (ICU), dengan 199 daripadanya memerlukan alat bantuan pernafasan.

Sejak 24 Februari 2021 hingga Ahad, seramai 25,786,987 atau 79.0 peratus daripada populasi Malaysia telah lengkap menerima vaksin Covid-19 masing-masing.

Seramai 27,424,791 atau 84.0 peratus lagi menerima sekurang-kurangnya satu dos, dan 15,483,571 atau 65.8 peratus daripada populasi dewasa telah menerima dos penggalak.

Data CovidNOW juga menunjukkan enam negeri dan Wilayah Persekutuan yang mencatat peningkatan kes harian semalam melibatkan Selangor, Kedah, Terengganu, Kelantan, Sabah, dan Perlis.

Selangor merekodkan 6,941 jangkitan baharu semalam, berbanding 6,761 pada Ahad, menjadikan kumulatif positif sebanyak 1,100,852
kes, dengan 1,014,946 pesakit sembuh, 10,446 kematian dan 75,460 kes aktif.

Daripada jumlah kes aktif itu, seramai 73,702 pesakit menjalani kuarantin di rumah; 278 ditempatkan di PKRC; 1,431 dimasukkan ke hospital; dan 49 pesakit dirawat di ICU, dengan 21 daripadanya memerlukan alat bantuan pernafasan.

Sehingga 20 Mac, seramai 4,805,771 atau 94.9 peratus populasi di Selangor telah lengkap divaksinasi, 5,113,797 atau 100.8 peratus menerima sekurang-kurangnya satu dos, dan 3,901,301 atau 91.7 peratus individu dewasa menerima dos penggalak.

Sementara itu, Kedah pula mencatat 1,402 kes baharu berbanding 1,113 pada Ahad, diikuti Terengganu (738 kes baharu, 547 Ahad); Kelantan (608 kes baharu, 518 Ahad); Sabah (416 kes baharu, 339 Ahad); dan Perlis (104 kes baharu, 90 Ahad).

Pecahan kes Covid-19 mengikut negeri-negeri pada 21 Mac 2022.


Pemilihan PKR: Ketua Penerangan tak tolak kemungkinan sistem boleh digodam

Selepas gesaan dibuat Rafizi Ramli supaya pemilihan PKR ditangguhkan, Ketua Penerangan PKR Datuk Seri Shamsul Iskandar Md Akin tampil mengakui tidak menolak kemungkinan sistem aplikasi ADIL boleh digodam.

Shamsul Iskandar yang juga calon Naib Presiden itu berkata terdapat kelemahan dalam penggunaan aplikasi ADIL dan menggesa agar masalah melibatkan sistem tersebut diselesaikan dengan kadar segera.

Beliau menjelaskan beberapa kelemahan yang dikenalpasti melibatkan sistem tersebut dan senario yang dihadapi sepanjang proses pengundian berjalan ketika ini.

“Tadi kita temui seorang pengundi lelaki umur 70-an yang mana dia sendiri menggunakan telefon bimbit lama dan tiada internet….namun apabila nak undi secara fizikal, dalam sistem (tertera namanya) adalah pendaftar dalam talian.

“Bila kita hubungi nombor dalam sistem pendaftaran itu, ia milik seorang anak muda yang tiada kaitan langsung dengan warga emas itu dan saya lihat ini antara kelemahan aplikasi yang perlu diberi perhatian walaupun ia mungkin kes terpencil,” katanya dipetik laporan BH.

Terdahulu, beliau hadir meninjau Pusat Pengundian Cabang Hang Tuah Jaya di Dataran Mat Riau, Bukit Baru.

Shamsul Iskandar yang juga calon Ketua Cabang Hang Tuah Jaya berkata, kelemahan lain aplikasi yang baru diperkenalkan 28 Februari lalu itu adalah kebarangkalian sistem itu boleh digodam.

“Ada kelemahan kemungkinan sistem itu boleh digodam yang dikhuatiri boleh mengganggu proses pengundian.

“Contohnya, jika seseorang pengundi itu mengundi saya, selepas menekan butang mengundi, tiba-tiba calon lain yang diundi dan ini boleh berlaku,” katanya.

Semalam, calon Timbalan Presiden PKR, Rafizi Ramli menghantar bantahan secara rasmi kepada Jawatankuasa Pemilihan Parti (JPP) parti itu berhubung masalah sistem pengundian melalui aplikasi undian fizikal, ADIL, yang digunakan pada Pemilihan PKR 2022 ketika ini.

Beliau yang juga calon Timbalan Presiden PKR dilapor meminta JPP segera menambah baik sistem itu, bagi menjaga integriti pemilihan parti.

Melalui surat bantahan dilampirkan, Rafizi menyatakan beliau mendakwa memahami kelemahan berkenaan berpunca daripada keputusan pimpinan parti yang berkeras untuk menjalankan pemilihan, sedangkan tempoh masa diberikan kepada JPP tidak mencukupi.


Penyata laporan pelaksanaan PN BEST disediakan jika jadi kerajaan

Perikatan Nasional (Perikatan) akan menyediakan penyata laporan bagi mencatat tawaran dalam manifestonya yang dilaksanakan, sekiranya berjaya membentuk Kerajaan Persekutuan dalam Pilihan Raya Umum Ke-15 (PRU-15) Sabtu ini.

Pengerusi Perikatan Nasional Tan Sri Muhyiddin Yassin berkata tawaran dikemukakan Perikatan – Prihatin, Bersih dan Stabil – adalah bersifat realistik dan akan dilaksanakan menerusi pelbagai program pembangunan.

Untuk rekod Perikatan Nasional juga akan menubuhkan sebuah Jawatankuasa Khas yang dianggotai pakar bagi memantau segala pelaksanaan inisiatif yang ditawarkan itu.

“Setiap pencapaian yang tertulis pada tawaran itu akan dicatat dan dikemukakan dalam bentuk penyata laporan sebagai bukti setiap apa yang dijanji dilaksana sepanjang tempoh pemerintahan.

“Tawaran PN PRU15 Prihatin, Bersih dan Stabil bersifat realistik dan akan dilaksanakan menerusi pelbagai program pembangunan yang sudah pasti dapat
merancakkan pertumbuhan ekonomi negara serta melindungi kebajikan rakyat.

“Insya-Allah tidak ada seorang pun yang ketinggalan dalam menikmati hasil kemakmuran negara,” kata Muhyiddin yang bakal mempertahankan kerusi Parlimen Pagoh pada PRU-15, Sabtu ini, dalam satu kenyataan hari ini (13 November 2022).

Muhyiddin yang juga bekas Perdana Menteri berkata beliau turut merasakan sudah ada gelombang kebangkitan rakyat untuk memilih pemimpin berkelayakan bagi menjunjung amanah dan membawa kesejahteraan kepada masyarakat berbilang kaum.

“Saya menegaskan semua calon Perikatan Nasional amat berpengalaman serta pakar dalam bidang masing-masing dan ini sekali gus memberi kelebihan kepada mereka untuk membawa suara rakyat ke Parlimen nanti,” katanya.

Muhyiddin juga mengulangi seruannya supaya pengundi keluar beramai-ramai membuang undi Sabtu ini, bagi memilih parti yang benar-benar amanah, tidak terlibat dengan rasuah dan penyelewengan, untuk membentuk Kerajaan Persekutuan.

“Setiap ibu bapa bertanggungjawab membimbing anak-anak mereka memilih pemimpin yang amanah yang dapat menggalas tugas demi pembangunan ummah,” katanya.


Mesej tular: KKM belum terima laporan kes cacar monyet menular

Kementerian Kesihatan (KKM) mengesahkan tidak menerima sebarang notifikasi berkenaan kes jangkitan cacar monyet atau kes kanak-kanak yang dikatakan dijangkiti virus itu seperti dalam mesej berserta gambar yang tular di media sosial.

KKM dalam hantaran di Twitter menyatakan ia tidak menerima pemakluman berhubung jangkitan itu setakat 5 petang semalam.

“Sekiranya gambar itu adalah benar, waris kepada kanak-kanak itu dinasihati untuk membawanya ke fasiliti kesihatan kerajaan berdekatan dengan segera untuk menjalani pemeriksaan dan mendapatkan rawatan,” katanya.

Orang ramai dinasihati supaya tidak menularkan berita yang tidak diketahui kesahihannya, sebaliknya menasihati pesakit atau waris untuk mendapatkan nasihat perubatan terlebih dahulu berkaitan penyakit atau lain-lain masalah kesihatan. – Bernama